
 专讘谉 砖诪注讜谉 讘谉 讙诪诇讬讗诇 讗讜诪专 讘谞讜转 讻驻专讬诐 讻讜'. 驻诇讬讙 讗讚专讘谞谉 讚讗诪专讬 讘讻讜诇讛讜谉 诪诪讛专 诇讘讗 讛转讞转讜谉 讜讗讚专''诪 谞诪讬 驻诇讬讙 讚讛讗 专' 诪讗讬专 诇讗 诪驻诇讬讙 讘讬谉 讻专讻讬诐 诇讻驻专讬诐: 讘砖诇诪讗 诇驻谞讬 讛驻专拽 讻讜' 讚讗讬 诪砖转讻讞讬 诇讗讞专 讛驻专拽 砖讜诪讗 谞讬谞讛讜. 驻讬专砖 讘拽讜谞讟' 讜诇讗 转讞诇讜抓 讜讛讚讬谉 注诪讜 讚诇讬讻讗 诇驻专讜砖讬 砖讜诪讗 谞讬谞讛讜 讜转诪讗谉 讚讛讗 拽转谞讬 讘住讬驻讗 讚讗讬谞讛 谞讗诪谞转 诇讜诪专 拽讟谞讛 讛讬讗 讜转诪讗谉 讜讗''转 讗诪讗讬 讘讜讚拽讬谉 讗讜转讛 诇讗 转讘讚讜拽 讜转讞诇讜抓 诇讗讞专 讛驻专拽 讚讛讗 讛砖转讗 住讘专 讛诪拽砖谉 讚讞讝拽讛 讚讛讘讬讗讛 住讬诪谞讬谉 讚拽讗诪专 专讘讗 讚讛讜讬讗 诇讞诇讬爪讛 讜诇诪讗讬 讚诪砖谞讬 谞诪讬 讚讘讞诇讬爪讛 讘注讬 讘讚讬拽讛 谞讘讚讜拽 讗讞专 讛驻专拽 讜转讜 诇讗 讚诇讬讻讗 诇诪讬讞砖 砖诪讗 诪诇驻谞讬 讛驻专拽 讘讗讜 讜讛讜讜 砖讜诪讗 讚讛讗 讚讜拽讗 讻讬 专讗讜 讗讜转诐 诇驻谞讬 讛驻专拽 拽讗诪专 讛讻讗 讚砖讜诪讗 谞讬谞讛讜 讗讘诇 讗诐 诇讗 专讗讜 讗讜转诐 诪拽讜讚诐 诪砖诪注 讚讗讬谉 诇谞讜 诇讞讜砖 讜讘砖诇讛讬 诪爪讜转 讞诇讬爪讛 (讬讘诪讜转 讚祝 拽讛:) 谞诪讬 讚讗诪专 诇讬讛 专讘讬 诇讗讘讚谉 讝讬诇 讘讚拽讛 诪住转诪讗 诇讗 讘讚拽讜讛 诇驻谞讬 讛驻专拽 讜讻谉 诪砖诪注 讘驻专拽 诪讬 砖诪转 (讘''讘 讚祝 拽谞讛.) 讙讘讬 讘谞讬 讘专拽 讚拽讗诪专 诪讛讜 诇讘讜讚拽讜 讗诇诪讗 讗讬 诪砖转讻讞讬 讘讛讜 住讬诪谞讬诐 诇讗 讗诪专讬谞谉 讚诇驻谞讬 讛驻专拽 讘讗讜 讜讬''诇 讚讛讗 讚拽讗诪专 讚讘讜讚拽讬谉 讗讜转谉 讛讬讬谞讜 诇讻转讞讬诇讛 讗''谞 讘讜讚拽讬谉 诇讗讜 讚讜拽讗 讗诇讗 讻诇讜诪专 讚讗诐 讘讚拽讜 讚诪讛谞讬 讘讚讬拽转谉 拽讗诪专 讜讗''转 讗诪讗讬 驻专讬讱 讗诇讗 诇讗讞专 讛驻专拽 诇诪讛 诇讬 讘讚讬拽讛 讛讗 谞驻拽讗 诪讬谞讛 砖讗诐 讘讚拽讜 讜诇讗 诪爪讗讜 砖讜诐 砖注专讜转 讗讜 砖诪爪讗讜 讗讜转谉 砖注专讜转 注爪诪谉 讚讗讬谞讛 讞讜诇爪转 讻诪讜 砖讗谞讜 诪驻专砖讬诐 讘讚讬拽讛 讚诇驻谞讬 讛驻专拽 讜讬砖 诇讜诪专 讚讛讱 讘讚讬拽讛 讚诇讗讞专 讛驻专拽 诪砖诪注 诇讬讛 讚讛讬讬谞讜 诇讛讞讝讬拽讛 讻讙讚讜诇讛 讚讗讬 诇讛讞讝讬拽讛 讻拽讟谞讛 讗''讻 转讜讱 讛驻专拽 讗诪讗讬 讗讬谞谉 谞讗诪谞讜转 讛砖转讗 讗讞专 讛驻专拽 谞讗诪谞讜转 讻''砖 转讜讱 讛驻专拽 讜诇讻讱 驻专讬讱 讚讘诇讗 讘讚讬拽讛 谞诪讬 诪讞讝拽讬谞谉 诇讛 讻讙讚讜诇讛: 讗讬讘注讬转 讗讬诪讗 专讘讬 讬讛讜讚讛 讜讗转讜讱 讛驻专拽 讜讗讬 讘注讬转 讗讬诪讗 专' 砖诪注讜谉 讻讜'. 讜讗''转 讜诪讗讬 拽讗诪专 讚谞讗诪谞转 诇讜诪专 讙讚讜诇讛 讛讬讗 砖诇讗 转诪讗谉 诪讛 爪专讬讱 诇谞讗诪谞讜转 讛讗 讘诇讗讜 讛讻讬 诇讗 诪诪讗谞转 讜讗驻讬诇讜 讗诪专讛 拽讟谞讛 讛讬讗 讗讬谞讛 谞讗诪谞转 讻讚拽转谞讬 住讬驻讗 讗讘诇 讗讬谞讛 谞讗诪谞转 诇讜诪专 拽讟谞讛 讛讬讗 讜转诪讗谉 讜讬''诇 讚谞驻拽讗 诪讬谞讛 砖讗诐 讘讚拽讜 讗谞砖讬诐 讗讞专 讘讚讬拽转讛 讜诇讗 诪爪讗讜 砖注专讜转 讗驻''讛 诇讗 转诪讗谉 讜讗讬 诇讗讜 谞砖讬诐 讛讜讛 诪诪讗谞转 砖驻讬专 讚讗驻讬诇讜 诇诪''讚 讞讜砖砖讬诐 砖诪讗 谞砖专讜 讛讬讬谞讜 讚讜拽讗 诇讗讞专 讛驻专拽 诇专' 讬讛讜讚讛 诪砖讜诐 讚专讘讗 讚讞讝拽讛 砖讛讘讬讗讛 住讬诪谞讬谉 讗讘诇 转讜讱 讛讝诪谉 诇专讘讬 讬讛讜讚讛 讚诇讬讻讗 讞讝拽讛 讗讜 讗讞专 讝诪谉 诇专''砖 讚诇讬转 诇讬讛 讞讝拽讛 讚专讘讗 讗讬谉 讞讜砖砖讬谉 砖诪讗 谞砖专讜 讜讛砖转讗 砖讗诪专讜 讛谞砖讬诐 砖讛讬讜 砖注专讜转 谞讗诪谞讜转 讜诇讗 转诪讗谉 讜讗注''讙 讚讗驻讬诇讜 转讜讱 讛讝诪谉 诇专' 讬讛讜讚讛 讚诇讬讻讗 讞讝拽讛 讗讜 讗讞专 讝诪谉 诇专''砖 讗讬谞讛 诪诪讗谞转 讗讛谞讬 讞讝拽讛 讚专讘讗 诇讘讚拽讜 讜诇讗 诪爪讗讜 砖注专讜转 讚诪砖讜诐 讞讝拽讛 讗诪专讬谞谉 讚谞砖专讜 讻讚驻住讬拽 诇注讬诇 讜讛讬诇讻转讗 讞讜砖砖讬谉 砖诪讗 谞砖专讜 讜讛讜讗 砖讘注诇 诇讗讞专 讝诪谉 讜讗''转 讜谞讗诪谞转 诇讜诪专 拽讟谞讛 讛讬讗 砖诇讗 转讞诇讜抓 诪讗讬 讗讛谞讬 谞讗诪谞转 讛诇讗 讗驻讬诇讜 讗诪专讛 讬砖 砖注专讜转 讗讬谞讛 谞讗诪谞转 讻讚拽转谞讬 住讬驻讗 讗讬谞讛 谞讗诪谞转 诇讜诪专 讙讚讜诇讛 讛讬讗 讻讜' 讜讬''诇 讚谞讗诪谞转 诇讜诪专 砖讗讜转谉 砖注专讜转 讛讬讜 拽讜讚诐 讛驻专拽 讚讗讬 诇讗讜 讛讗砖讛 讛讜讛 讗诪讬谞讗 讗讞专 讛驻专拽 讘讗讜 讜讞诇爪讛 讻讚驻专讬讱 诇注讬诇: 

专诪讘"谉

讙诪专讗: 讛讗 讚转谞讬讗 讻诇 讛谞讘讚拽讜转 谞讘讚拽讜转 注诇 驻讬 谞砖讬诐. 讛讬讛 谞专讗讛 讚诇转"拽 讘讬谉 诇讛拽诇 讘讬谉 诇讛讞诪讬专 谞砖讬诐 谞讗诪谞讜转 讘讬谉 诇驻谞讬 讛驻专拽 讘讬谉 转讜讻讜 讘讬谉 诇讗讞专讬讜 讜讟注诪讗 讚诪讬诇转讗 诪砖讜诐 讚讘诪讬诇转讗 讚讗讬转讗 拽诪谉 讜诪爪讬谞谉 诇讙诇讜讬讛 诪讛讬诪谞谉 讜讚诪讬讗 讛讗 诪讬诇转讗 诇讛讛讬讗 讚讗诪专讬谞谉 讘驻' 讛讞讜诇抓 (讚祝 诇讟 注"讘) 讜讗砖转诪讜讚注谞讜讛讜 诇拽诪谉 讚讗讞讜讛 讚诪讬转谞讗 讚诪谉 讗讘讜讛 讛讜讗 讜拽讬"诇 讗驻讬诇讜 讘拽专讜讘 讜讗驻讬诇讜 讗砖讛 讚讙诇讜讬讬 诪讬诇转讗 讛讜讗.
讜讛讜住讬祝 专讘讬谞讜 讛讙讚讜诇 讝"诇 讘驻讬' 讚诪讬诇转讗 讜讗诪专 讟注诪讗 诪砖讜诐 讚诇讗讜 讗诪讬诇转讗 讚讗住讜专讗 拽讗 诪住讛讚讬 讜诇讗 讗诪诪讜谞讗 拽讗 诪住讛讚讬 讗诇讗 诪讬诇转讗 讛讜讗 讚诪讙诇讜 讚讛讚讬谉 讛讜讗 讙讘专 驻诇谉 讜讛讗 谞讬讛讬 讗讬转转讬讛 讜讻讜' 讻讚讻转讬讘讗 讘讛诇讻讜转 讜讛讗 谞诪讬 诇讛讛讬讗 讚诪讬讗 讜注讚讬驻讗 诪讬谞讛 诪砖讜诐 讚诪讬诇转讗 拽诪谉 讛讬讗 诇讙诇讜讬讬讛 讛讬诇讻讱 谞砖讬诐 诪讛讬诪谞讬 讘讬谉 诇讛拽诇 讘讬谉 诇讛讞诪讬专. 讻讱 谞专讗讛 驻讬' 讚讘专 讝讛.
 讜讛诇讻讛 讻转"拽 诪砖讜诐 讚讛讜讗 住转诐 讘专讬讬转讗 讜专"讬 讜专"砖 讬讞讬讚讗讬 谞讬谞讛讜 讜注讜讚 诪注砖讛 专讘 讜讻谉 讛讬讛 专' 讗诇讬注讝专 诪讜住专 诇讗砖转讜 讜专' 讬砖诪注讗诇 诪讜住专 诇讗诪讜. 讗讘诇 专讘讬谞讜 讛讙讚讜诇 讝"'诇 驻讬' 讟注诪讗 [讘专讬"祝 诇驻谞讬谞讜 诇讬转讗 砖诐 讟注诪讗 讚转"拽] 讚转"拽 诪砖讜诐 讚拽住讘专 诇驻谞讬 驻专拽 讘讚拽谉 谞砖讬诐 讚讗讬 诪砖转讻讞谉 诇讗讞专 讛驻专拽 砖讜诪讗 谞讬谞讛讜 讜讻讚专' 讬讛讜讚讛 转讜讱 讛驻专拽 诪砖讜诐 讚讻诇驻谞讬 讛驻专拽 讚诪讬 讜讻讚专' 砖诪注讜谉 讜诇讗讞专 讛驻专拽 诪砖讜诐 讚讗讬讻讗 讞讝拽讛 讚专讘讗 讜住诪讻讬谞谉 讗谞砖讬' 讜讻讚专' 讬讛讜讚讛 讜驻住拽 讛诇讻讛 讻谉 讻讚讗讬转讗 讘讛诇讻讜转 讘驻' 讘"砖 讘讬讘诪讜转.
 讜驻讬' 诇讗讞专 讛驻专拽 讘讻诇 讛砖诪讜注讛 讛讬讬谞讜 讝诪谉 讛谞注讜专讬'. 讜转讜讻讜 讛讬讬谞讜 砖谞转 讬"讘 砖讛讜讗 注讜谞讜转 讛谞讚专讬诐 讜讻讱 驻讬' 专"砖 讝"诇 讜讻谉 讛讬讗 拽讘诇' 专讘讬谞讜 讜讻诇 讛讙讗讜谞讬' 讝"诇 讜诇驻讬 砖讛讝诪谉 讛讝讛 砖谞讜讬 讘诪砖谞' 砖谞讜 讘讛 住转诐 讛驻专拽 讻诇讜诪' 讛驻专' 砖讛讝讻讬专讜 讗"谞 讘"诪 讜诪讬 砖讞讜诇拽 讘讝讛 讗讬谉 砖讜诪注讬谉 诇讜. 



讘砖诇诪讗 诇驻谞讬 讛驻专拽 讘注讬讗 讘讚讬拽' 讚讗讬 诪砖转讻讞讬 诇讗讞专 讛驻专拽 砖讜诪讗 谞讬谞讛讜. 砖讗诇诪诇讗 砖讘讚拽讜 讛谞砖讬诐 讘转讜讱 讛讝诪谉 讛讬讬谞讜 讗讜诪专讬诐 诇讗讞专 讝诪谉 讛讘讬讗讜 讜诇讗 拽讜讚诐 诇讻谉 砖讗讜专讞 讘讝诪谞讜 讘讗. 讜讛"讛 讗驻讬' 诇转讜讱 讝诪谉 砖讗讬谉 讞讜砖砖讬谉 砖诪讗 诇驻谞讬 讝诪谉 讛讘讬讗' 讗讜转谉 诇诪"讚 讻诇讗讞专 讝诪谉 讚诪讬 讜讞讜诇爪转 讛讬讗 讜注讻砖讬讜 讛谞砖讬诐 谞讗诪谞讜转 讜拽讟谞讛 讛讬讗 砖诇讗 转讞诇讜抓 讜讗驻讬诇讜 诇讜诪专 拽讟谞讛 讛讬讗 砖转诪讗谉 讗讬谞讜 谞讗诪谞讜转 诪"讟 讻讬讜谉 讚拽讬讚砖 讘转讜讱 讝诪谉 讜讘注诇 诇讗讞专 讝诪谉 讛"诇 住驻讬拽讗 讚讗讜专讬讬转讗 讗驻讬诇讜 讛讬讜 砖诐 拽' 注讚讬诐 砖砖注专讜转 讛诇诇讜 砖讜诪讗 讛谉 讞讜砖砖讬谉 砖诪讗 讛讘讬讗讛 砖注专讜转 诇讗转专 讝诪谉 讜谞砖专讜 讜诇注讜诇诐 讗讬谞讛 诪诪讗谞转.
讜讗讬 拽砖讬讗 讛讬讻讬 谞讬讞讗 诇谉 讛砖转讗 讘讚讬拽讛 讚诇驻谞讬 讛驻专拽 诪砖讜诐 讚讗讬 诪砖转讻讞讬 诇讗讞专 讛驻专拽 砖讜诪讗 谞讬谞讛讜 讜讛讗 诇诪讗讬 讚拽住"讚 讛砖转讗 讚转讝拽讛 讚专讘讗 讘讬谉 诇诪讬讗讜谉 讘讬谉 诇讞诇讬爪讛 讛讜讗 诇讗讞专 讛驻专拽 讗驻讬诇讜 转讗诪专 砖讗诇讜 砖讜诪讗 讛谉 诪"诪 讙讚讜诇讛 讛讬讗 讚讞讝拽讛 讛讘讬讗讛 砖转讬 砖注专讜转.
 诇讗讜 拽讜砖讬讗 讛讬讗 讜讗谞谉 诪讞讝讗 讞讝讬谞讗 讘讛讚讬讗 讘讘专讬讬转 讚讗讬转 诇讬讛 讘讚讬拽' 讘诇讗讞专 讛驻专拽 讜诇驻讜诐 讛讻讬 拽讗诪专讬谞谉 讘砖诇诪讗 讘讚讬拽讛 讚诇驻谞讬 讛驻专拽 诇驻讜诐 诪讗讬 讚拽讗诪专转 讘讘专讬讬转讗 诪讛谞讬讗 讜讚讗讬 讚诇讗 注讘讚讬谉 注讜讘讚讗 讘讛谞讱 砖注专讜转 讗诇讗 讘讚讬拽讛 讚诇讗讞专 讛驻专拽 讙讜驻讬讛 拽砖讬讗 诇诪讛 诇讬 讜诪砖讜诐 讚诇讗 讘注讬谞谉 诇讗拽砖讜讬讬 讗讚讬讜拽讗 诪讗讬 讚拽转谞讬 讘讛讚讬讗 拽讗诪专讬谞谉 讛讻讬 讜讛砖转讗 诇讗 谞讞转讬谞谉 诇诪讬讚拽 讘谞砖专讜 讻诇讜诐 讚拽转谞讬 讜住转诪讗 驻专讻讬谞谉.
 讜诪转专爪讬谞谉 诇讻"注 讻讚诪转专抓 讘诪住拽谞讗 诇注讬诇 讘讗讬讚讱 驻讬专拽讬谉 讜诇驻专讜砖讗 诇讘专讬讬转讗 讘注诇诪讗 讗转讬谞谉 讛砖转讗 讚讗讬 讚讬讬拽讬 讘谞砖讬专讛 讛讜讛 讬讻讜诇 诇诪讬诪专 讘讚讬拽讛 讚诇讗讞专 讛驻专拽 诇讛讞讝讬拽讛 讘拽讟谞讛 讻砖诇讗 谞诪爪讗讜 讘讛 砖注专讜转 讗诇讗 驻讬专砖 讘专讬讬转讗 讻诪住拽谞讗 讚诇注讬诇 讛讻讗 讜诇讬砖谞讗 讚拽讗诪专 讘注讬讗 讘讚讬拽讛 诇讗讜 讚讜拽讗 讚讗谞谉 诇讗 爪专讻讬谞谉 诇诪讬讘讚拽 拽讜讚诐 讝诪谉 砖讜诪讗 讛谉. 讗诇讗 诪讛谞讬讗 讘讚讬拽讛 讚谞砖讬诐 诇讛讻讬. 讜讻谉 讘专讬讬转讗 讚拽转谞讬 谞砖讬诐 讘讜讚拽讜转 诇讗讜 讚讜拽讗 讗诇讗 诇讜诪专 砖讛谉 谞讗诪谞讜转 讗诐 讘讚拽讜 讜讛"谞 诪砖诪注 讘讻诇 诪拽讜诐 讘转诇诪讜讚 砖讗讬谉 讞讜砖砖讬谉 诇砖注专讜转 砖谞诪爪讗 诇讗讞专 讝诪谉 砖诪讗 讛讘讬讗讜 讗讜转谉 拽讜讚诐 讝诪谉 讜砖讜诪讗 讛谉 讻讚讗诪专讬' 讘驻' 诪讬 砖诪转 (讚祝 拽谞讚) 讚诪注砖讛 讚讘谞讬 讘专拽 讘转讬谞讜拽讜转 讜讻讜' 讜讘讗讜 讜砖讗诇讬 诇专"注 诪讛讜 砖讬讘讚拽讜 讜讻讜'. 



讜住讬驻讗 讚拽转谞讬 讜谞讗诪谞转 讗砖讛 诇讛讞诪讬专. 讗讜拽讬诪谞讗 讗讘"讗 专' 讬讛讜讚讛 讜讗转讜讱 讛驻专拽. 讜拽"诇 讘砖诇诪讗 谞讗诪谞转 诇讜诪专 讙讚讜诇讛 讛讬讗 砖诇讗 转诪讗谉 讜讗讬谞讛 谞讗诪谞转 诇讜诪专 讙讚讜诇讛 讛讬讗 砖转讞诇讜抓 谞讬讞讗 讗诇讗 拽讟谞讛 砖诇讗 转讞诇讜抓 驻砖讬讟讗 讚谞讗诪谞讜转 讚讗驻讬诇讜 砖转拽讗 讗"谞 讗诪专讛 讙讚讜诇讛 讛讬讗 讗讬谞讛 讞讜诇爪转 讜拽讟谞讛 讛讬讗 砖转诪讗谉 讗诪讗讬 讗讬谞讛 谞讗诪谞转 讜讗驻讬诇讜 谞讗诪谞转 讗诪讗讬 爪专讬讻讛 讜讛讗 讗诪专转 爪专讬讻讛 诇讜诪专 讙讚讜诇讛 讛讬讗 砖诇讗 转诪讗谉.
 讜讗讬讻讗 诇诪讬诪专 讻讜诇讛 讘专讬讬转讗 谞讗诪谞转 讜讗讬谞讛 谞讗诪谞' 讘诪拽讜诐 砖讛讜爪专讻谞讜 诇注讚讜转讛 讛讬讗 讜讛讻讬 拽转谞讬 谞讗诪谞转 诇讜诪专 讙讚讜诇讛 讛讬讗 砖诇讗 转诪讗谉 讘诪拽讜诐 砖讗谞讜 爪专讬讻讬谉 诇注讚讜转 (讙讚讜诇) 砖诇讛 砖讗诇诪诇讗 注讚讜转 讗砖讛 讝讜 诪诪讗谞转 讛讬讗 砖讘讞讝拽转 拽讟谞讛 注讜诪讚转 讜讗驻讬诇讜 讘讚拽讜 注讚讬诐 注讻砖讬讜 讜诇讗 专讗讜 讘讛 砖注专讜' 谞讗诪谞讜转 讗砖讛 讝讜 诇讜诪专 讛讘讬讗讛 讗讜转谉 讜讗讬谞讛 诪诪讗谞转 砖诪讗 谞砖专讜.
讜讻谉 谞讗诪谞' 诇讜诪专 拽讟谞讛 讛讬讗 砖诇讗 转讞诇讜抓 讘诪拽讜诐 砖讗谞讜 爪专讬讻讬谉 诇注讚讜转 拽讟谞讜转讛 讻讙讜谉 砖讘讚拽谞讜 讗讜转讛 讜诪爪讬谞讜 讘讛 砖注专讜转 讗诐 讗诪专讛 讗砖讛 诇驻谞讬 讝诪谉 讛讘讬讗转谉 谞讗诪谞转 讜讛讬讬谞讜 讘讚讬拽讛 讚诇驻谞讬 讛驻专拽 讜讗讙讘 讗讞专讬谞讗 谞拽讟 诇讛讗. 讗"谞 砖诇讗 转讗诪专 讻砖讛讬讗 注讚讬讬谉 诇驻谞讬 讛驻专拽 谞讗诪谞转 讚注讚讬讬谉 讘讞讝拽转 拽讟谞讛 讛讬讗 讗讘诇 诇讗讞专 砖讛讘讬讗讛 砖注专讜转 讜讛讬讗 讘讝诪谞讛 讜讛讜讞讝拽讛 讙讚讜诇讛 讘驻谞讬谞讜 砖诪讗 转讗诪专 讗讬谞讛 谞讗诪谞转 诇讜诪专 拽讟谞讛 讛讜讗 砖转讜讱 讝诪谉 讛讬讜 讘讛. 讜拽诪"诇.
讗讘诇 讗讬谉 讗砖讛 谞讗诪谞转 诇讜诪专 转讜讱 讝诪谉 拽讟谞讛 讛讬讗 砖转诪讗谉 讗诐 讛讜爪专讻谞讜 诇注讚讜转 讝讜 讻讙讜' 砖谞诪爪讗讜 讘讛 砖注专讜转 讜讛讜讗 砖讘注诇 讘转讜讱 讝诪谉 讚讛"诇 住驻拽 讚讗讜专讬讬转讗 讜讗注"讙 讚讛讻讗 诇讬讻讗 诇诪讬诪专 砖诪讗 谞砖专讜 讚讛讗 讗讻转讬 转讜讱 讝诪谉 讝讛 讛讜讗 诪讬讛讜 讻讬讜谉 砖讛讬讗 讙讚讜诇讛 讘驻谞讬谞讜 讗讬谉 讛讗砖讛 谞讗诪谞转 诇讛拽诇 讘砖诇 转讜专讛 诇讜诪专 砖讜诪讗 讛谉 讜讻谉 讗讬谞讛 谞讗诪谞转 诇讜诪专 讙讚讜诇讛 讛讬讗 砖转讞诇讜抓.
 讜诇讛讱 诇讬砖谞讗 讚讗诪专讬谞谉 讜讗讘"讗 专' 砖诪注讜谉 讜诇讗讞专 讛驻专拽 讜诇讬转 诇讬讛 讞讝拽讛 讚专讘讗 讜讛"谞 拽转谞讬 谞讗诪谞转 诇讜诪专 讙讚讜诇' 讛讬讗 砖诇讗 转诪讗谉 讜讗驻讬诇讜 讗讬谉 讘讛 注讻砖讬讜 砖注专讜转 讜拽讟谞讛 讛讬讗 砖诇讗 转讞诇讜抓 讗驻讬诇讜 讛讬讜 讘讛 讗讘诇 讗讬谉 谞讗诪谞转 诇讜诪专 拽讟谞讛 讛讬讗 砖转诪讗谉 讻砖讛讬讜 讘讛 讜讘注诇 讻讚驻专讬砖讬转 讜诇讗 诇讜诪专 讙讚讜诇讛 讛讬讗 砖转讞诇讜抓.
 讜诪爪讬谞讜 谞讜住讞讗 讗讞专转. "讜谞讗诪谞转 讗砖讛 诇讛讞诪讬专 讗讘诇 诇讗 诇讛拽诇 讻讬爪讚 讙讚讜诇讛 讛讬讗 砖转诪讗谉 讙讚讜诇讛 讛讬讗 砖转讞诇讜抓". 讜讻谉 讙专住转 专讘讬谞讜 讛讙讚讜诇 讝"诇 讘讛诇讻讜转. 讜谞讜住转讗 讬砖专讛 讛讬讗 讜驻讬专讜砖讗 谞讗诪谞转 诇讛讞诪讬专 诇讜诪专 讙讚讜诇讛 讛讬讗 诇注谞讬谉 诪讬讗讜谉 讜讗讬谞讛 谞讗诪谞转 诇讛拽诇 诇讜诪专 讙讚讜诇讛 讛讬讗 诇注谞讬谉 讞诇讬爪讛 讻诇讜诪专 诪讬讗讜谉 讜讞诇讬爪讛 讛讬讬谞讜 诇讛讞诪讬专 讜诇讛拽诇 诪讬讗讜谉 讛讬讬谞讜 诇讛讞诪讬专 讞诇讬爪讛 讛讬讬谞讜 诇讛拽诇.





专砖讘"讗

讙诪专讗: 专砖讘"讙 讗讜诪专 讘谞讜转 讻专讻讬诐 讛转讞转讜谉 诪讛专 诇讘讗 讜讻讜' 讘谞讜转 讻驻专讬诐 注诇讬讜谉 诪诪讛专 诇讘讗. 谞专讗讛 讛讬讛 诇讬 讚专砖讘"讙 讜专砖讘"讗讜讞谞谞讬讛 讘谉 讗讞讬 专' 讬讛讜砖注 讻讜诇讛讜 住讘讬 诇讛讜 讚转"拽 讚诪转谞讬' 讚讻讜诇讛讜 讗注诇讬讜谉 住诪讬讻讬 讜讚诇讗 讻专' 诪讗讬专 讗诇讗 驻专讜砖讬 拽讗 诪驻专砖讬 讚讘专讬 转谞讗 讚诪转谞讬' 讚专砖讘"讙 讗讜诪专 讚讗讬谉 住讜诪讻讬谉 注诇 讛注诇讬讜谉 讗诇讗 讘讻专讻讬诐 讗讘诇 讘讻驻专讬诐 诇讗 讜专砖讘"讗 讛讜住讬祝 讘讛 讚讚讜拽讗 讘砖诇 注砖讬专讬诐 讘砖诇 讬诪讬谉 讗讘诇 讗诐 拽讚诐 砖诇 砖诪讗诇 讗讬谞讜 住讬诪谉 讗诇讗 诪拽专讛 讜注转讬讚 讛讜讗 诇讞讝讜专 诇讗讬转谞讜 讜讻讚讗诪专 讞谞谞讬讛 讘谉 讗讞讬 讬讛讜砖注 讜讗诐 讘谞讜转 注谞讬讬诐 讛诐 讛注谞讬谉 讘讛讬驻讱 讜讗转讗 讞谞谞讬讛 诇诪讬诪专 讚诇注讜诇诐 讘讬谉 注谞讬讜转 讘讬谉 注砖讬专讜转 讗讬谉 住讜诪讻讬谉 讗诇讗 注诇 爪讚 讬诪讬谉 讜讘转讜住' 讗诪专讜 讚专砖讘"讙 讛讻专注讛 砖诇讬砖讬转 讜驻诇讬讙 讗转"讙 讘讘谞讜转 讻驻专讬诐 讜讗讚专' 诪讗讬专 讘讘谞讜转 注砖讬专讬诐 讜讛讜讗 讛注讬拽专 讚讛讗 诇专讘谞谉 讗讬 讗讬驻砖专 讜讗讬 讘讘谞讜转 讻驻专讬诐 注诇讬讜谉 拽讚讬诐 诪讗讬 讗讬 讗讬驻砖专 讚拽转谞讬.



转谞讜 专讘谞谉 讻诇 讛谞讘讚拽讜转 谞讘讚拽讜转 注诇 驻讬 谞砖讬诐 讜讻讜'. 驻讬专砖 讛专讬讗"祝 讝"诇 诪砖讜诐 讚转"拽 住讘专 讚诇驻谞讬 讛驻专拽 讘讚拽谉 谞砖讬诐 讚讗讬 诪砖转讻讞谉 诇讗讞专 讛驻专拽 砖讜诪讗 谞讬谞讛讜 讘讬谉 诇专' 讬讛讜讚讛 讘讬谉 诇专' 砖诪注讜谉 讜转讜讱 讛驻专拽 诪砖讜诐 讚讻诇驻谞讬 讛驻专拽 讚诪讜 讜讻专' 砖诪注讜谉 讜诇讗讞专 讛驻专拽 诪砖讜诐 讚讗讬讻讗 讞讝拽讛 讚专讘讗 讜住诪讻讬谞谉 讗谞砖讬诐 讜讻专' 讬讛讜讚讛 讜驻住拽 讛诇讻讛 讻谉 讜讻讚讗讬转讗 讘讛诇讻讜转 驻' 讘"砖 讘讬讘诪讜转. 讜驻讬' 讛驻专拽 讘讻诇 讛砖诪讜注讛 讛讬讬谞讜 讝诪谉 讛谞注讜专讬诐 讜转讜讱 讛驻专拽 讛讬讬谞讜 砖谞转 讬"讘 砖讛讜讗 注讜谞转 讛谞讚专讬诐 讜讻驻专砖"讬 讝"诇 讻讱 讛讬讗 讙专住转 讛住驻专讬诐 讜谞讗诪谞转 讗砖讛 诇讛讞诪讬专 讗讘诇 诇讗 诇讛拽诇 讻讬爪讚 讙讚讜诇讛 讛讬讗 砖诇讗 转诪讗谉 讜拽讟谞讛 讛讬讗 砖诇讗 转讞诇讜抓 讗讘诇 讗讬谞讛 谞讗诪谞转 诇讜诪专 拽讟谞讛 讛讬讗 砖转诪讗谉 讜讙讚讜诇讛 讛讬讗 砖转讞诇讜抓 讜讗讜拽讬诪谞讗 讗讬 讘注讬转 讗讬诪讗 讻专' 讬讛讜讚讛 讜讗转讜讱 讛驻专拽. 讜诇驻讬 讙专住讗 讝讜 讬砖 诇讛拽砖讜转 讘砖诇诪讗 谞讗诪谞转 诇讜诪专 讙讚讜诇讛 讛讬讗 砖诇讗 转诪讗谉 讜讗讬谞讛 谞讗诪谞转 诇讜诪专 讙讚讜诇讛 讛讬讗 砖转讞诇讜抓 谞讬讞讗 讗诇讗 谞讗诪谞转 诇讜诪专 拽讟谞讛 砖诇讗 转讞诇讜抓 讗诪讗讬 讗讬爪讟专讬讱 驻砖讬讟讗 讚讗驻讬诇讜 砖转拽讛 诇讗 讞诇爪讛 讚转讜讱 讛驻专拽 诇讻讜诇讬 注诇诪讗 讘讞讝拽转 拽讟谞讛 拽讬讬诪讗 讜讻谉 讗讬谞讛 谞讗诪谞转 诇讜诪专 拽讟谞讛 讛讬讗 砖转诪讗谉 讗诪讗讬 诇讗 讜讛讗 讗驻讬诇讜 砖转拽讛 谞诪讬 讘讞讝拽转 拽讟谞讛 讛讬讗. 讜讬"诇 讚讻讜诇讛 讘讚讗讬爪讟专讬讱 诇注讚讜转' 讻讬爪讚 讙讚讜诇讛 讛讬讗 砖诇讗 转诪讗谉 讻讙讜谉 讚讘讚拽谉 讜诇讗 讗砖讻讞谉 讜讗诪专讬 讗讬谞讛讜 讚讘讚拽谉 讜讗砖讻讞谉 讜谞砖专讜 讚讗讬 诇讗讜 注讚讜转谉 讘拽讟谞讛 诪讞讝讬拽讬诐 诇讛. 讜拽讟谞讛 讛讬讗 砖诇讗 转讞诇讜抓 讚讘讚拽谉 讜讗砖讻讞谉 讜诇专' 讬讛讜讚讛 转讜讱 讛驻专拽 讻诇讗讞专 讛驻专拽 讜讛专讬 讙讚讜诇讛 诇驻谞讬谞讜 讜讗诪专讬 讗讬谞讛讜 讚讘讚拽谉 拽讜讚诐 讛驻专拽 讜讛讜讜 转诪谉 讜砖讜诪讗 谞讬谞讛讜. 讜拽诪"诇 讚讗注"讙 讚讙讚讜诇讛 讘驻谞讬谞讜 讗讬谞讛讜 诪讛讬诪谞讬 诇讛讞诪讬专. 讗讘诇 讗讬谞讛 谞讗诪谞转 诇讛拽诇 诇讜诪专 拽讟谞讛 讛讬讗 砖转诪讗谉 讻讙讜谉 讚讘讚拽谉 讜讗砖讻讞谉 讜讗诪专讬 讗讬谞讛讬 讚诇驻谞讬 讛驻专拽 讗转讜 讜砖讜诪讗 谞讬谞讛讜. 讜讚讜拽讗 讻砖讘注诇 转讜讱 讛驻专拽 讚住驻讬拽讗 讚讗讜专讬转讗 讛讬讗 讗诇讬讘讗 讚专' 讬讛讜讚讛 讗讘诇 诇讗 讘注诇 讚住驻拽讗 讚专讘谞谉 诪讛讬诪谞讜 讚讛讬诪谞讬谞讛讜 专讘谞谉 讘讚专讘谞谉. 讜讻谉 讗讬谞讛 谞讗诪谞转 诇讜诪专 讙讚讜诇讛 讛讬讗 砖转讞诇讜抓 讘砖讜诐 爪讚. 讗讘诇 讘讛诇讻讜转 讛专讬"祝 讝"诇 讙专住' 讗讞专转 驻砖讜讟讛 诪讝讜 讙讚讜诇讛 讛讬讗 砖诇讗 转诪讗谉 讙讚讜诇讛 讛讬讗 砖转讞诇讜抓 讻诇讜诪专 诇讛讞诪讬专 讛讬讬谞讜 诪讬讗讜谉 讻诇讜诪专 谞讗诪谞转 讛讬讗 诇讜诪专 讙讚讜诇讛 讛讬讗 砖诇讗 转诪讗谉 讜诇讛拽诇 讛讬讬谞讜 讞诇讬爪讛 讚讗讬谞讛 谞讗诪谞转 诇讜诪专 讙讚讜诇讛 讛讬讗 砖转讞诇讜抓.



讘砖诇诪讗 诇驻谞讬 讛驻专拽 讘注讬讗 讘讚讬拽讛. 讛讗讬 讘注讬 讘讚讬拽讛 诇讗讜 讚讜拽讗 讚讗谞谉 诇讗 爪专讬讻讬谉 诇诪讬讘讚拽 诇驻谞讬 讛驻专拽 诇诪讬讚注 住讬诪谞讬谉 讚诇讗讞专 讛驻专拽 讗讬 砖讜诪讗 谞讬谞讛讜, 讚住转诪讗 讻诇 讚讗砖讻讞谉 诇讗讞专 讛驻专拽 讛砖转讗 讛讜讗 讚讗转讬讗谉, 讜讗讬 谞诪讬 讗砖讻讞谉 转讜讱 讛驻专拽 诇诪"讚 转讜讱 讛驻专拽 讻诇讗讞专 讛驻专拽 讜讛讻讬 谞诪讬 诪砖诪注 讘诪注砖讛 讚讘谞讬 讘专拽 讚讘讗讜 诇驻谞讬 专' 注拽讬讘讗 讜讗诪专 诪讛讜 诇讘讚拽讜 讜讗讬转讬讛 讘驻专拽 诪讬 砖诪转 (拽谞讚, .), 讗诇讗 讛讻讬 拽讗诪专 讚讘讚讬拽讛 讝讜 诪讛谞讬讗 讛讬讻讗 讚讘讚拽谉 诇驻谞讬 讛驻专拽 讚讗讬 诪砖转讻讞讬 诇讗讞专 讛驻专拽 砖讜诪讗 谞讬谞讛讜. 讜讻谉 谞诪讬 讛讗 讚拽转谞讬 讘讘专讬转讗 诇驻谞讬 讛驻专拽 谞砖讬诐 讘讜讚拽讜转 诇讗讜 讚讜拽讗 讗诇讗 诇讜诪专 砖讗诐 讘讚拽讜 诪讛谞讬 讚讬拽转谉.
 讛讗 讚讗诪专讬谞谉: 讘砖诇诪讗 诇驻谞讬 讛驻专拽 讘注讬讗 讘讚讬拽讛 讚讗讬 诪砖转讻讞讬 诇讗讞专 讛驻专拽 砖讜诪讗 谞讬谞讛讜. 讗讬讻讗 诇诪讬讚拽 讗讚专讘讛 诇驻谞讬 讛驻专拽 谞诪讬 拽砖讬讗 讻讬讜谉 讚讛砖转讗 住讘讬专讗 诇谉 讚讞讝拽讛 讚专讘讗 诪讛谞讬讗讘讻诇 注谞讬谉 讻讚诪拽砖讬 讜讗讝讬诇 讗诇讗 诇讗讞专 讛驻专拽 诇诪讛 诇讬, 讗诐 讻谉 讗驻讬诇讜 诇讗 讗砖讻讞谉 讗诇讗 讛谞讬 讚讗诪专讜 讗讬谞讛讬 讚讗转讗 诇驻谞讬 讛驻专拽, 讗谞讬 讗讜诪专 诇讗讞专 讛驻专拽 讛讘讬讗讛 住讬诪谞讬诐 讜谞砖专讜. 讜讬"诇 讚讛讻讬 拽讗诪专 诇驻讜诐 诪讗讬 讚拽转谞讬 讘讘专讬讬转讗 讚诇讗讞专 讛驻专拽 讘注讬讗 讘讚讬拽讛 诇驻谞讬 讛驻专拽 谞讬讞讗 讗诇讗 诇讗讞专 讛驻专拽 讙讜驻讛 转讬拽砖讬 讗诪讗讬 讜讛讗 讗讬讻讗 讞讝拽讛 讚专讘讗. 讗讬 谞诪讬 讛砖转讗 诇讗 诪住讬拽 讗讚注转讬讛 谞砖讬专讛 讚讛讬讻讗 讚讘讚拽谉 讜诇讗 讗砖讻讞谉 诇讗 讞讬讬砖讬谞谉 砖诪讗 谞砖专讜.





专讬讟讘"讗

讚讻讜诇讬 注诇诪讗 诪讬讛转 讗转讞转讜谉 住诪讻讬谞谉. 讜讬砖 讘讻诇诇 讝讛 讚诇讗 住诪讻讬谞谉 讗注诇讬讜谉 讜诇讬砖谞讗 拽诇讬诇讗 讛讜讗.



讛拽讬砖 讛讻转讜讘 讗砖讛 诇讗讬砖. 驻讬壮 讚讗注状讙 讚讬诇驻讬谞讬谉 诪讬谞讛 砖讛砖讜讜谉 讛讻转讜讘 诇讻诇 注讜谞砖讬谉 砖讘转讜专讛 讗讬谉 讛拽砖 诇诪讞爪讛.



诪讛 讗讬砖 转讞转讜谉 讜诇讗 注诇讬讜谉. 驻讬壮 讚讘讛拽砖 讗讬谉 诇讜诪专 砖讗讬谉 讚谞讬谉 讗驻砖专 诪砖讗讬 讗驻砖专 讜讘诪讛 诪爪讬谞讜 讗讜 讘讙状砖 讛讜讗 讚驻诇讬讙讬 转谞讗讬 讘讛讗讬.



转谞讬讗 谞诪讬 讛讻讬. 驻专砖状讬 讝状诇 转谞讬讗 谞诪讬 讛讻讬 讚讗转讞转讜谉 住诪讻讬谞谉 讜讘讜讚讗讬 砖诇讗 谞爪专讻讛 诪砖讜诐 讝讜 讘诇讘讚 讚讛讗 驻砖讬讟讗 讜诪转谞讬转谉 讛讬讗 讘讛讚讬讗 讗诇讗 诇讬砖谞讗 讚转诇诪讜讚讗 谞拽讟 讻诇讜壮 讚住诪讻讬谞谉 讗转讞转讜谉 讜诇讗 讗讛注诇讬讜谉 讻诇诇 讜讚讬讬拽讬谞谉 诇讬讛 诪讚拽转谞讬 讘诇讬砖谞讗 砖讜讘 讗讬谉 诪砖讙讬讞讬谉 注诇 讛注诇讬讜谉 讜诇讗 谞拽讟 讻讬讜谉 砖讘讗 转讞转讜谉 讚讬讛.



专砖讘状讙 讗诪专 讘谞讜转 讻专讻讬谉 讜讻讜'. 谞专讗讬谉 讚讘专讬诐 讚专砖讘状讙 讚注转 砖诇讬砖讬转 讛讜讗 讚讗诇讜 专状诪 讜专讘谞谉 诇讗 诪驻诇讙讬 讘诪讬诇转讗 讻诇诇 诪讻讬讜谉 讚谞拽讟讜 诪诇转讗 讚讬讚讛讜 住转诪讗 讗诇讗 讜讚讗讬 讚专砖讘状讙 讛讻专注讛 砖诇讬砖讬转 讛讬讗 砖讗讬谞讛 诪讻专注转 讜讻谉 驻讬壮 讘转讜住'.



转状专 讻诇 讛谞讘讚拽讜转 谞讘讚拽讜转 注诇 驻讬 谞砖讬诐. 驻讬壮 讚讗注状讙 讚讛讗讬 讚讘专 砖讘注专讜讛 转诇讜讬 讘讜 砖讗讬谞讜 讘驻讞讜转 诪砖谞讬诐 讻讬讜谉 讚诪讬诇转讗 讚讗驻砖专 诇讗讬讙诇讜讬 讛讜讗 讜讗讬谞谉 诪注讬讚讜转 注诇 讚讘专 砖讘注专讜讛 诪诪砖 讗诇讗 注诇 讙讜驻谉 砖诇 砖注专讜转 注砖讗讜讛讜 讻砖讗专 讗讬住讜专讬谉 砖谞讗诪谞讜转 讘讛谉 讗砖讛 讜诪讬讛转 讻诇 讻讬 讛讗讬 讙讜讜谞讗 爪专讬讱 诇讛讚讜专讬 讗讞专 讛谞砖讬诐 讛诪讜讞讝拽讜转 讘讻砖专讜转 讬讜转专 讜讻专壮 讗诇讬注讝专 砖讛讬讛 诪讜住专 诇讗诪讜 讜专壮 讬讛讜砖注 诇讗砖转讜 讜讻谉 讻诇 讛讬讻讗 讚讗驻砖专 讘砖转讬 谞砖讬诐 谞讗诪谞讜转 讗讜 讬讜转专 讘讛讻讬 注讚讬祝 讟驻讬 讚讗注状讙 讚诪讗讛 谞砖讬诐 讻讞讚讗 讚诪讬讬谉 诇注谞讬谉 注讚讜转 诪状诪 讻诇 讛讬讻讗 讚谞驻讬砖讬 讛讜讬 拽讬诐 诇谉 讘诪讬诇转讗 讟驻讬 诪专壮 讜讟注诪讗 讚转状拽 讻诇驻谞讬 讛驻专拽 讻讚讘专讬 讛讻诇 讜讻讚诇拽诪谉 讜讘转讜讱 讛驻专拽 讻专状砖 讚讗诪专 转讜讱 讛驻专拽 讻诇驻谞讬 讛驻专拽 讜讻诇 讗讞专 讛驻专拽 诪砖讜诐 讞讝拽讛 讚专讘讗 讜讻专壮 讬讛讜讚讛 讜讻谉 驻讬壮 讛专讬状祝 讝状诇.



专壮 讬讛讜讚讛 讗诪专 诇驻谞讬 讛驻专拽 讜讻讜壮 谞砖讬诐 讘讜讚拽讜转 讗讜转谉. 讜诇拽诪谉 驻专讬砖壮 讚诇讻状注 讘讚讬拽转 诇驻谞讬 讛驻专拽 讗讬谞讜 讗诇讗 诪砖讜诐 讚讗讬 讗讬谞讛讜 砖注专讜转 注爪诪谉 讛讜讗 讚诪砖转讻讞讬 诇驻谞讬 讛驻专拽 砖讜诪讗 谞讬谞讛讜 讜诇讗讜 诇诪讬诪专讗 砖转讛讗 讘讚讬拽讛 讝讜 讞讜讘讗 讚讛讗 讜讚讗讬 讻诇 砖谞诪爪讗讜 砖注专讜转 诇讗讞专 讛驻专拽 诇讬转 诇谉 诇诪讬讞砖 砖诪讗 讘讗讜 诇驻谞讬 讛驻专拽 讜讛诐 砖讜诪讗 讗诇讗 讛专讬 讛谉 讘讞讝拽转 砖讘讗讜 诇讗讞专 讛驻专拽 讜讛讻讬谉 住讜讙讬讬谉 讘讻诇 讚讜讻转讗 讜讻讚诪砖诪注 讘驻壮 诪讬 砖诪转 讘诪注砖讛 砖诇 讘谞讬 讘专拽 砖讗诪专讜 诪讛讜 诇讘讚讜拽 讜讗诪专 诇讛诐 住讬诪谞讬诐 注砖讜讬讬谉 诇讛砖转谞讜转 诇讗讞专 诪讬转讛 讛讗 诇讗讜 讛讻讬 住诪讻讬谞谉 注诇讬讬讛讜 讗诇讗 诪讬诇转讗 讘注诇诪讗 讛讜讗 讚讗诪专讬谞谉 讚讛讬讻讗 讚讘讚拽谉 诪注讬拽专讗 讜诪砖转讻讞谉 诇讗讞专 讛驻专拽 砖讜诪讗 谞讬谞讛讜 讜讛讗 讚拽转谞讬 谞砖讬诐 讘讜讚拽讜转 讗讬谞讜 诇砖讜谉 讞讬讜讘 讗诇讗 讚诪讛诪谞讬讗 讘讚讬拽讛.



讜讗讬讚讬 讚谞拽讟 诇讗讞专 讛驻专拽 讘讜讚拽讜转 讘讚讜拽讗 讜注诇 讛讚专讱 讛讝讛 讗诪专讜 诇拽诪谉 讚诇驻谞讬 讛驻专拽 讘注讬 讘讚讬拽讛 诇讜诪壮 讚诪讛谞讬讗 讘讚讬拽讛 讗状谞 讘注讬讗 诇诪讬 砖专讜爪讛 诇讚拽讚拽 讘砖注专讜转 讬驻讛 讬驻讛 讜讻谉 驻讬壮 讘转讜住'.



讙专住转 讛住驻专讬诐 砖诇谞讜 谞讗诪谞转 讗砖讛 诇讛讞诪讬专 讗讘诇 诇讗 诇讛拽诇 讻讬爪讚 讙讚讜诇讛 讛讜讗 砖诇讗 转诪讗谉 讜拽讟谞讛 讛讬讗 砖诇讗 转讞诇讜抓 讗讘诇 讗讬谉 谞讗诪谞转 诇讜诪专 拽讟谞讛 讛讬讗 砖转诪讗谉 讜讙讚讜诇讛 讛讬讗 砖转讞诇讜抓. 讜讗讬讻讗 诇诪讬讚拽 讚诇拽诪谉 讗讜拽讬诪谞讗 讘转专 诇讬砖谞讗 讗转讜讱 讛驻专拽 讜讻专壮 讬讛讜讚讛 讜讛讗 讜讚讗讬 讗祝 诇专壮 讬讛讜讚讛 讚住讘专 转讜讱 讛驻专拽 讻诇讗讞专 讛驻专拽 诪状诪 讻诇 讬讘诪讛 讚诇讗 诪砖转讻讞谉 诇讛 砖注专讜转 讘讞讝拽转 拽讟谞讛 讛讬讗 讘讬谉 诇讛讞诪讬专 讜讘讬谉 诇讛拽诇 讜讗驻讬壮 诇诪讗谉 讚讗讬转 诇讬讛 讞讝拽讛 讚专讘讗 讚讛讛讬讗 诇讬转讗 讗诇讗 讗讞专 讛驻专拽 砖讘讗讛 诇讻诇诇 砖谞讜转讬讛 讜讗状讻 讘砖诇诪讗 诪讗讬 讚拽转谞讬 讛讻讗 砖谞讗诪谞转 讗讜 讗讬谞讛 谞讗诪谞转 诇讜诪专 砖讛讬讗 讙讚讜诇讛 讗转讬 砖驻讬专 讗诇讗 诪讗讬 讚拽转谞讬 讛讻讗 砖谞讗诪谞转 砖讛讬讗 拽讟谞讛 讛讬讻讬 砖讬讬讱 诇讜诪专 讻谉 讚讛讗 讘讞讝拽转 拽讟谞讛 拽讬讬诪讗 讜讗讬谉 讗谞讜 爪专讬讻讬谉 诇注讚讜转讛 讜诇讛诪谞讜转讛 讘讝讜 讜讻状砖 砖讗讬谉 诇讜诪专 砖讗讬谞讛 谞讗诪谞转 砖转诪讗谉 讚讛讗 讜讚讗讬 讗谞谉 谞诪讬 讛讻讬 讚讬讬谞讬谞谉 诇讛 讘拽讟谞讛 讜诪诪讗谞转 讜讬状诇 讚诇讗讜 讚讜拽讗 讜讗讬讬讚讬 讚谞拽讟 诇讙讘讬 注讚讜转 讙讚讜诇转讛 谞讗诪谞转 讜讗讬谞讛 谞讗诪谞转 谞拽讟 讘注讚讜转 拽讟谞讜转讛 讛讻讬 讜诪讗讬 讗讬谞讛 谞讗诪谞转 砖讗讬谉 讗谞讜 爪专讬讻讬谉 诇谞讗诪谞讜转讛 讜讬砖 讻讬讜爪讗 讘讝讛 讘驻壮 讛讗砖讛 砖谞转讗专诪诇讛 诪转谞讬壮 讚讘壮 谞砖讬诐 谞砖讘讜 讻讚拽转谞讬 讘讘专讬转讗 讜讗讬谞讛 谞讗诪谞转 讜讻讚驻专讬壮 讛转诐 讘住状讚 讻谞状诇. 讜讬砖 诪驻专砖讬诐 讚讛讗 讚拽转谞讬 谞讗诪谞转 诇讜诪专 拽讟谞讛 讛讬讗 砖诇讗 转讞诇讜抓 讻讙讜谉 讚讘讚拽谉 转讜讱 讛驻专拽 讜讗砖讻讞谉 砖注专讜转 讜讛专讬 讛讬讗 讘讞讝拽转 讙讚讜诇讛 诇专壮 讬讛讜讚讛 讜讘讗讜转 谞砖讬诐 讗诇讜 讜诪注讬讚讜转 讚讛讜讬 讘讛 砖注专讜转 讗诇讜 诇驻谞讬 讛驻专拽 讜拽讟谞讛 讛讬讗 砖诇讗 转讞诇讜抓 讗讜 拽讟谞讛 讛讬讗 讜转诪讗谉 讚讗讬 诇讗讜 讗讬谞讛讜 讛讜讛 讗诪专讬谞谉 讙讚讜诇讛 讛讬讗 讜讞讜诇爪转 讜讗讬谞讛 诪诪讗谞转 讜拽转谞讬 砖住讜诪讻讬谉 注诇讬讛谉 诇讛讞诪讬专 讜诇讗 诇讛拽诇 讜讛专讬 讛讬讗 谞讗诪谞转 砖讛讬讗 拽讟谞讛 砖诇讗 转讞诇讜抓 讜讗讬谞讛 谞讗诪谞转 诇讜诪专 拽讟谞讛 讛讬讗 砖转诪讗谉 讜谞讻讜谉 讛讜讗.



讘砖诇诪讗 诇驻谞讬 讛驻专拽 讘注讬 讘讚讬拽讛 讚讗讬 诪砖转讻讞 诇讗讞专 讛驻专拽 砖讜诪讗 谞讬谞讛讜 讗诇讗 诇讗讞专 讛驻专拽 诇诪讛 诇讬 讘讚讬拽讛 讜讛讗诪专 专讘讗 拽讟谞讛 砖讛讙讬注 诇讻诇诇 砖谞讜转讬讛 讗讬谞讛 爪专讬讻讛 讘讚讬拽讛. 讛拽砖讜 讘转讜住壮 讜讻讬讜谉 讚住状诇 讚讛讗 讚专讘讗 讗祝 诇讞诇讬爪讛 讛讬讗 讗祝 诇讗讞专 讛驻专拽 转讬拽砖讬 诇谉 讚讛讗 讗注状讙 讚诇讗 讗砖讻讞谉 诇讗讞专 讛驻专拽 讗诇讗 砖注专讜转 专讗砖讜谞讜转 讚诇驻谞讬 讛驻专拽 讗驻状讛 讛讜讬讗 讙讚讜诇讛 诪砖讜诐 讞讝拽讛 讚专讘讗 讜讗诪专讬谞谉 砖讘讗讜 诇讛 砖注专讜转 讗讞专讜转 诇讗讞专 讛驻专拽 讜谞砖专讜 讜转专爪讜 讚讛砖转讗 住状诇 讚诇讗 讞讬讬砖讬谞谉 诇谞砖讬专讛 讻诇 讛讬讻讗 讚讘讚拽谉 讜诇讗 讗砖讻讞谉 讜诇讗 诪讛诪谞讬讗 讞讝拽讛 讚专讘讗 讗诇讗 讘住转诪讗 讜拽状诇 讚讗状讻 谞讬诪讗 讚讛讗 讚拽转谞讬 讜诇讗讞专 讛驻专拽 谞砖讬诐 讘讜讚拽讜转 讗讜转讛 讛讬讬谞讜 诇讛讬讻讗 讚讘讚拽谉 讜诇讗 讗砖讻讞谉 讚讛讜讬讗 讘讞讝拽转 拽讟谞讛 讜讻讚诪驻专砖讬壮 讘讘讜讚拽讜转 讚诇驻谞讬 讛驻专拽 讚讗讬谞讜 讞讜讘讛 讗诇讗 讚诪讛诪谞讬讗 讜讬状诇 讛讬讻讬 转转谞讬 讘讜讚拽讜转 讚讘砖诇诪讗 讗诪专转 讚诇讗讞专 讛驻专拽 讘讜讚拽讜转 讘讞讬讜讘 讗讙讘 讚讬讚讛 谞拽讟 讘讜讚拽讜转 讙讘讬 诇驻谞讬 讛驻专拽. 讜注讜讚 讬状诇 讚讗驻讬壮 转讬诪讗 讚讞讬讬砖讬谞谉 砖诪讗 谞砖专讜 讛状诪 讛讬讻讗 讚讘讚拽谉 讜诇讗 讗砖讻讞谉 讻诇诇 诇讗讞专 讛驻专拽 讗讘诇 讛讬讻讗 讚讗砖讻讞谉 砖注讜讚谉 讘讛 砖注专讜转 砖诇驻谞讬 讛驻专拽 转讜 诇讬讻讗 诇诪讬讞砖 砖讛讗 讘讛 砖注专讜转 诇讗讞专 讛驻专拽 讜谞砖专讜 讻讬 讬讜转专 讛讬讜 专讗讜讬讬谉 诇讛讬讜转 谞讜砖专讬谉 砖注专讜转 砖诇驻谞讬 讛驻专拽 讻谞状诇. 讜注讜讚 转专爪讜 讚讗谞谉 讛状拽 讚诇驻讜诐 诪讗讬 讚拽转谞讬 讘讜讚拽讜转 诇讗讞专 讛驻专拽 谞讬讞讗 诇讬砖谞讗 讚诇驻谞讬 讛驻专拽 讜讗驻砖专 诇讛诇讜诐 讛诇砖讜谉 诪讬讛转 讻讚讗诪专谉 讜诪讬讛讜 诇讗讞专 讛驻专拽 讙讜驻讬讛 拽砖讬讗 诪砖讜诐 讛讗 讚专讘讗 讜诪注转讛 讗祝 讚诇驻谞讬 讛驻专拽 拽砖讬讗 谞诪讬 诪砖讜诐 讛讬讗 讙讜驻讗 讜讙诐 讝讛 谞讻讜谉 讜讚讜拽.





讛诪讗讬专讬

讙诪专讗: 讛讗 讚转谞讬讗 讻诇 讛谞讘讚拽讜转 谞讘讚拽讜转 注诇 驻讬 谞砖讬诐. 讛讬讛 谞专讗讛 讚诇转"拽 讘讬谉 诇讛拽诇 讘讬谉 诇讛讞诪讬专 谞砖讬诐 谞讗诪谞讜转 讘讬谉 诇驻谞讬 讛驻专拽 讘讬谉 转讜讻讜 讘讬谉 诇讗讞专讬讜 讜讟注诪讗 讚诪讬诇转讗 诪砖讜诐 讚讘诪讬诇转讗 讚讗讬转讗 拽诪谉 讜诪爪讬谞谉 诇讙诇讜讬讛 诪讛讬诪谞谉 讜讚诪讬讗 讛讗 诪讬诇转讗 诇讛讛讬讗 讚讗诪专讬谞谉 讘驻' 讛讞讜诇抓 (讚祝 诇讟 注"讘) 讜讗砖转诪讜讚注谞讜讛讜 诇拽诪谉 讚讗讞讜讛 讚诪讬转谞讗 讚诪谉 讗讘讜讛 讛讜讗 讜拽讬"诇 讗驻讬诇讜 讘拽专讜讘 讜讗驻讬诇讜 讗砖讛 讚讙诇讜讬讬 诪讬诇转讗 讛讜讗.
讜讛讜住讬祝 专讘讬谞讜 讛讙讚讜诇 讝"诇 讘驻讬' 讚诪讬诇转讗 讜讗诪专 讟注诪讗 诪砖讜诐 讚诇讗讜 讗诪讬诇转讗 讚讗住讜专讗 拽讗 诪住讛讚讬 讜诇讗 讗诪诪讜谞讗 拽讗 诪住讛讚讬 讗诇讗 诪讬诇转讗 讛讜讗 讚诪讙诇讜 讚讛讚讬谉 讛讜讗 讙讘专 驻诇谉 讜讛讗 谞讬讛讬 讗讬转转讬讛 讜讻讜' 讻讚讻转讬讘讗 讘讛诇讻讜转 讜讛讗 谞诪讬 诇讛讛讬讗 讚诪讬讗 讜注讚讬驻讗 诪讬谞讛 诪砖讜诐 讚诪讬诇转讗 拽诪谉 讛讬讗 诇讙诇讜讬讬讛 讛讬诇讻讱 谞砖讬诐 诪讛讬诪谞讬 讘讬谉 诇讛拽诇 讘讬谉 诇讛讞诪讬专. 讻讱 谞专讗讛 驻讬' 讚讘专 讝讛.
 讜讛诇讻讛 讻转"拽 诪砖讜诐 讚讛讜讗 住转诐 讘专讬讬转讗 讜专"讬 讜专"砖 讬讞讬讚讗讬 谞讬谞讛讜 讜注讜讚 诪注砖讛 专讘 讜讻谉 讛讬讛 专' 讗诇讬注讝专 诪讜住专 诇讗砖转讜 讜专' 讬砖诪注讗诇 诪讜住专 诇讗诪讜. 讗讘诇 专讘讬谞讜 讛讙讚讜诇 讝"'诇 驻讬' 讟注诪讗 [讘专讬"祝 诇驻谞讬谞讜 诇讬转讗 砖诐 讟注诪讗 讚转"拽] 讚转"拽 诪砖讜诐 讚拽住讘专 诇驻谞讬 驻专拽 讘讚拽谉 谞砖讬诐 讚讗讬 诪砖转讻讞谉 诇讗讞专 讛驻专拽 砖讜诪讗 谞讬谞讛讜 讜讻讚专' 讬讛讜讚讛 转讜讱 讛驻专拽 诪砖讜诐 讚讻诇驻谞讬 讛驻专拽 讚诪讬 讜讻讚专' 砖诪注讜谉 讜诇讗讞专 讛驻专拽 诪砖讜诐 讚讗讬讻讗 讞讝拽讛 讚专讘讗 讜住诪讻讬谞谉 讗谞砖讬' 讜讻讚专' 讬讛讜讚讛 讜驻住拽 讛诇讻讛 讻谉 讻讚讗讬转讗 讘讛诇讻讜转 讘驻' 讘"砖 讘讬讘诪讜转.
 讜驻讬' 诇讗讞专 讛驻专拽 讘讻诇 讛砖诪讜注讛 讛讬讬谞讜 讝诪谉 讛谞注讜专讬'. 讜转讜讻讜 讛讬讬谞讜 砖谞转 讬"讘 砖讛讜讗 注讜谞讜转 讛谞讚专讬诐 讜讻讱 驻讬' 专"砖 讝"诇 讜讻谉 讛讬讗 拽讘诇' 专讘讬谞讜 讜讻诇 讛讙讗讜谞讬' 讝"诇 讜诇驻讬 砖讛讝诪谉 讛讝讛 砖谞讜讬 讘诪砖谞' 砖谞讜 讘讛 住转诐 讛驻专拽 讻诇讜诪' 讛驻专' 砖讛讝讻讬专讜 讗"谞 讘"诪 讜诪讬 砖讞讜诇拽 讘讝讛 讗讬谉 砖讜诪注讬谉 诇讜. 



讘砖诇诪讗 诇驻谞讬 讛驻专拽 讘注讬讗 讘讚讬拽' 讚讗讬 诪砖转讻讞讬 诇讗讞专 讛驻专拽 砖讜诪讗 谞讬谞讛讜. 砖讗诇诪诇讗 砖讘讚拽讜 讛谞砖讬诐 讘转讜讱 讛讝诪谉 讛讬讬谞讜 讗讜诪专讬诐 诇讗讞专 讝诪谉 讛讘讬讗讜 讜诇讗 拽讜讚诐 诇讻谉 砖讗讜专讞 讘讝诪谞讜 讘讗. 讜讛"讛 讗驻讬' 诇转讜讱 讝诪谉 砖讗讬谉 讞讜砖砖讬谉 砖诪讗 诇驻谞讬 讝诪谉 讛讘讬讗' 讗讜转谉 诇诪"讚 讻诇讗讞专 讝诪谉 讚诪讬 讜讞讜诇爪转 讛讬讗 讜注讻砖讬讜 讛谞砖讬诐 谞讗诪谞讜转 讜拽讟谞讛 讛讬讗 砖诇讗 转讞诇讜抓 讜讗驻讬诇讜 诇讜诪专 拽讟谞讛 讛讬讗 砖转诪讗谉 讗讬谞讜 谞讗诪谞讜转 诪"讟 讻讬讜谉 讚拽讬讚砖 讘转讜讱 讝诪谉 讜讘注诇 诇讗讞专 讝诪谉 讛"诇 住驻讬拽讗 讚讗讜专讬讬转讗 讗驻讬诇讜 讛讬讜 砖诐 拽' 注讚讬诐 砖砖注专讜转 讛诇诇讜 砖讜诪讗 讛谉 讞讜砖砖讬谉 砖诪讗 讛讘讬讗讛 砖注专讜转 诇讗转专 讝诪谉 讜谞砖专讜 讜诇注讜诇诐 讗讬谞讛 诪诪讗谞转.
讜讗讬 拽砖讬讗 讛讬讻讬 谞讬讞讗 诇谉 讛砖转讗 讘讚讬拽讛 讚诇驻谞讬 讛驻专拽 诪砖讜诐 讚讗讬 诪砖转讻讞讬 诇讗讞专 讛驻专拽 砖讜诪讗 谞讬谞讛讜 讜讛讗 诇诪讗讬 讚拽住"讚 讛砖转讗 讚转讝拽讛 讚专讘讗 讘讬谉 诇诪讬讗讜谉 讘讬谉 诇讞诇讬爪讛 讛讜讗 诇讗讞专 讛驻专拽 讗驻讬诇讜 转讗诪专 砖讗诇讜 砖讜诪讗 讛谉 诪"诪 讙讚讜诇讛 讛讬讗 讚讞讝拽讛 讛讘讬讗讛 砖转讬 砖注专讜转.
 诇讗讜 拽讜砖讬讗 讛讬讗 讜讗谞谉 诪讞讝讗 讞讝讬谞讗 讘讛讚讬讗 讘讘专讬讬转 讚讗讬转 诇讬讛 讘讚讬拽' 讘诇讗讞专 讛驻专拽 讜诇驻讜诐 讛讻讬 拽讗诪专讬谞谉 讘砖诇诪讗 讘讚讬拽讛 讚诇驻谞讬 讛驻专拽 诇驻讜诐 诪讗讬 讚拽讗诪专转 讘讘专讬讬转讗 诪讛谞讬讗 讜讚讗讬 讚诇讗 注讘讚讬谉 注讜讘讚讗 讘讛谞讱 砖注专讜转 讗诇讗 讘讚讬拽讛 讚诇讗讞专 讛驻专拽 讙讜驻讬讛 拽砖讬讗 诇诪讛 诇讬 讜诪砖讜诐 讚诇讗 讘注讬谞谉 诇讗拽砖讜讬讬 讗讚讬讜拽讗 诪讗讬 讚拽转谞讬 讘讛讚讬讗 拽讗诪专讬谞谉 讛讻讬 讜讛砖转讗 诇讗 谞讞转讬谞谉 诇诪讬讚拽 讘谞砖专讜 讻诇讜诐 讚拽转谞讬 讜住转诪讗 驻专讻讬谞谉.
 讜诪转专爪讬谞谉 诇讻"注 讻讚诪转专抓 讘诪住拽谞讗 诇注讬诇 讘讗讬讚讱 驻讬专拽讬谉 讜诇驻专讜砖讗 诇讘专讬讬转讗 讘注诇诪讗 讗转讬谞谉 讛砖转讗 讚讗讬 讚讬讬拽讬 讘谞砖讬专讛 讛讜讛 讬讻讜诇 诇诪讬诪专 讘讚讬拽讛 讚诇讗讞专 讛驻专拽 诇讛讞讝讬拽讛 讘拽讟谞讛 讻砖诇讗 谞诪爪讗讜 讘讛 砖注专讜转 讗诇讗 驻讬专砖 讘专讬讬转讗 讻诪住拽谞讗 讚诇注讬诇 讛讻讗 讜诇讬砖谞讗 讚拽讗诪专 讘注讬讗 讘讚讬拽讛 诇讗讜 讚讜拽讗 讚讗谞谉 诇讗 爪专讻讬谞谉 诇诪讬讘讚拽 拽讜讚诐 讝诪谉 砖讜诪讗 讛谉. 讗诇讗 诪讛谞讬讗 讘讚讬拽讛 讚谞砖讬诐 诇讛讻讬. 讜讻谉 讘专讬讬转讗 讚拽转谞讬 谞砖讬诐 讘讜讚拽讜转 诇讗讜 讚讜拽讗 讗诇讗 诇讜诪专 砖讛谉 谞讗诪谞讜转 讗诐 讘讚拽讜 讜讛"谞 诪砖诪注 讘讻诇 诪拽讜诐 讘转诇诪讜讚 砖讗讬谉 讞讜砖砖讬谉 诇砖注专讜转 砖谞诪爪讗 诇讗讞专 讝诪谉 砖诪讗 讛讘讬讗讜 讗讜转谉 拽讜讚诐 讝诪谉 讜砖讜诪讗 讛谉 讻讚讗诪专讬' 讘驻' 诪讬 砖诪转 (讚祝 拽谞讚) 讚诪注砖讛 讚讘谞讬 讘专拽 讘转讬谞讜拽讜转 讜讻讜' 讜讘讗讜 讜砖讗诇讬 诇专"注 诪讛讜 砖讬讘讚拽讜 讜讻讜'. 



讜住讬驻讗 讚拽转谞讬 讜谞讗诪谞转 讗砖讛 诇讛讞诪讬专. 讗讜拽讬诪谞讗 讗讘"讗 专' 讬讛讜讚讛 讜讗转讜讱 讛驻专拽. 讜拽"诇 讘砖诇诪讗 谞讗诪谞转 诇讜诪专 讙讚讜诇讛 讛讬讗 砖诇讗 转诪讗谉 讜讗讬谞讛 谞讗诪谞转 诇讜诪专 讙讚讜诇讛 讛讬讗 砖转讞诇讜抓 谞讬讞讗 讗诇讗 拽讟谞讛 砖诇讗 转讞诇讜抓 驻砖讬讟讗 讚谞讗诪谞讜转 讚讗驻讬诇讜 砖转拽讗 讗"谞 讗诪专讛 讙讚讜诇讛 讛讬讗 讗讬谞讛 讞讜诇爪转 讜拽讟谞讛 讛讬讗 砖转诪讗谉 讗诪讗讬 讗讬谞讛 谞讗诪谞转 讜讗驻讬诇讜 谞讗诪谞转 讗诪讗讬 爪专讬讻讛 讜讛讗 讗诪专转 爪专讬讻讛 诇讜诪专 讙讚讜诇讛 讛讬讗 砖诇讗 转诪讗谉.
 讜讗讬讻讗 诇诪讬诪专 讻讜诇讛 讘专讬讬转讗 谞讗诪谞转 讜讗讬谞讛 谞讗诪谞' 讘诪拽讜诐 砖讛讜爪专讻谞讜 诇注讚讜转讛 讛讬讗 讜讛讻讬 拽转谞讬 谞讗诪谞转 诇讜诪专 讙讚讜诇讛 讛讬讗 砖诇讗 转诪讗谉 讘诪拽讜诐 砖讗谞讜 爪专讬讻讬谉 诇注讚讜转 (讙讚讜诇) 砖诇讛 砖讗诇诪诇讗 注讚讜转 讗砖讛 讝讜 诪诪讗谞转 讛讬讗 砖讘讞讝拽转 拽讟谞讛 注讜诪讚转 讜讗驻讬诇讜 讘讚拽讜 注讚讬诐 注讻砖讬讜 讜诇讗 专讗讜 讘讛 砖注专讜' 谞讗诪谞讜转 讗砖讛 讝讜 诇讜诪专 讛讘讬讗讛 讗讜转谉 讜讗讬谞讛 诪诪讗谞转 砖诪讗 谞砖专讜.
讜讻谉 谞讗诪谞' 诇讜诪专 拽讟谞讛 讛讬讗 砖诇讗 转讞诇讜抓 讘诪拽讜诐 砖讗谞讜 爪专讬讻讬谉 诇注讚讜转 拽讟谞讜转讛 讻讙讜谉 砖讘讚拽谞讜 讗讜转讛 讜诪爪讬谞讜 讘讛 砖注专讜转 讗诐 讗诪专讛 讗砖讛 诇驻谞讬 讝诪谉 讛讘讬讗转谉 谞讗诪谞转 讜讛讬讬谞讜 讘讚讬拽讛 讚诇驻谞讬 讛驻专拽 讜讗讙讘 讗讞专讬谞讗 谞拽讟 诇讛讗. 讗"谞 砖诇讗 转讗诪专 讻砖讛讬讗 注讚讬讬谉 诇驻谞讬 讛驻专拽 谞讗诪谞转 讚注讚讬讬谉 讘讞讝拽转 拽讟谞讛 讛讬讗 讗讘诇 诇讗讞专 砖讛讘讬讗讛 砖注专讜转 讜讛讬讗 讘讝诪谞讛 讜讛讜讞讝拽讛 讙讚讜诇讛 讘驻谞讬谞讜 砖诪讗 转讗诪专 讗讬谞讛 谞讗诪谞转 诇讜诪专 拽讟谞讛 讛讜讗 砖转讜讱 讝诪谉 讛讬讜 讘讛. 讜拽诪"诇.
讗讘诇 讗讬谉 讗砖讛 谞讗诪谞转 诇讜诪专 转讜讱 讝诪谉 拽讟谞讛 讛讬讗 砖转诪讗谉 讗诐 讛讜爪专讻谞讜 诇注讚讜转 讝讜 讻讙讜' 砖谞诪爪讗讜 讘讛 砖注专讜转 讜讛讜讗 砖讘注诇 讘转讜讱 讝诪谉 讚讛"诇 住驻拽 讚讗讜专讬讬转讗 讜讗注"讙 讚讛讻讗 诇讬讻讗 诇诪讬诪专 砖诪讗 谞砖专讜 讚讛讗 讗讻转讬 转讜讱 讝诪谉 讝讛 讛讜讗 诪讬讛讜 讻讬讜谉 砖讛讬讗 讙讚讜诇讛 讘驻谞讬谞讜 讗讬谉 讛讗砖讛 谞讗诪谞转 诇讛拽诇 讘砖诇 转讜专讛 诇讜诪专 砖讜诪讗 讛谉 讜讻谉 讗讬谞讛 谞讗诪谞转 诇讜诪专 讙讚讜诇讛 讛讬讗 砖转讞诇讜抓.
 讜诇讛讱 诇讬砖谞讗 讚讗诪专讬谞谉 讜讗讘"讗 专' 砖诪注讜谉 讜诇讗讞专 讛驻专拽 讜诇讬转 诇讬讛 讞讝拽讛 讚专讘讗 讜讛"谞 拽转谞讬 谞讗诪谞转 诇讜诪专 讙讚讜诇' 讛讬讗 砖诇讗 转诪讗谉 讜讗驻讬诇讜 讗讬谉 讘讛 注讻砖讬讜 砖注专讜转 讜拽讟谞讛 讛讬讗 砖诇讗 转讞诇讜抓 讗驻讬诇讜 讛讬讜 讘讛 讗讘诇 讗讬谉 谞讗诪谞转 诇讜诪专 拽讟谞讛 讛讬讗 砖转诪讗谉 讻砖讛讬讜 讘讛 讜讘注诇 讻讚驻专讬砖讬转 讜诇讗 诇讜诪专 讙讚讜诇讛 讛讬讗 砖转讞诇讜抓.
 讜诪爪讬谞讜 谞讜住讞讗 讗讞专转. "讜谞讗诪谞转 讗砖讛 诇讛讞诪讬专 讗讘诇 诇讗 诇讛拽诇 讻讬爪讚 讙讚讜诇讛 讛讬讗 砖转诪讗谉 讙讚讜诇讛 讛讬讗 砖转讞诇讜抓". 讜讻谉 讙专住转 专讘讬谞讜 讛讙讚讜诇 讝"诇 讘讛诇讻讜转. 讜谞讜住转讗 讬砖专讛 讛讬讗 讜驻讬专讜砖讗 谞讗诪谞转 诇讛讞诪讬专 诇讜诪专 讙讚讜诇讛 讛讬讗 诇注谞讬谉 诪讬讗讜谉 讜讗讬谞讛 谞讗诪谞转 诇讛拽诇 诇讜诪专 讙讚讜诇讛 讛讬讗 诇注谞讬谉 讞诇讬爪讛 讻诇讜诪专 诪讬讗讜谉 讜讞诇讬爪讛 讛讬讬谞讜 诇讛讞诪讬专 讜诇讛拽诇 诪讬讗讜谉 讛讬讬谞讜 诇讛讞诪讬专 讞诇讬爪讛 讛讬讬谞讜 诇讛拽诇.





转讜住驻讜转 专讗"砖

专"讙 讗讜诪专 讘谞讜转 讻驻专讬诐 注诇讬讜谉 诪诪讛专 诇讘讗. 驻诇讬讙 讗讚专讘谞谉 讚拽讗诪专讬 讗讬 讗驻砖专 讜诇讗 拽讗 诪驻诇讬讙讬 讜驻诇讬讙 谞诪讬 讗讚专' 诪讗讬专 讚讗诪专 讗驻砖专 讜诇讗 诪驻诇讬讙 讘讬谉 讻专讻讬谉 诇讻驻专讬诐:



讻讬爪讚 讙讚讜诇讛 讛讬讗 砖诇讗 转诪讗谉. 转讬诪讛 讗诪讗讬 讗讛谞讬 谞讗诪谞讜转 讚讬讚讛 讘诇讗 讘讚讬拽讛 讚讬讚讛 诇讗 诪诪讗谞讛 讚讞讬讬砖讬谞谉 砖诪讗 讛讘讬讗讛 住讬诪谞讬谉 诇专' 讬讛讜讚讛 转讜讱 讛驻专拽 讜诇专' 砖诪注讜谉 讗讞专 讛驻专拽 讜转讜 讗驻讬' 讗讬 讗诪专讛 诇讬讻讗 砖注专讜转 诇讗 诪讛讬诪谞讗 讻讚拽转谞讬 住讬驻讗 讜讗讬谞讛 谞讗诪谞转 诇讜诪专 拽讟谞讛 讛讬讗 砖转诪讗谉 讻"砖 讚讗诐 讗诪专讛 讚讗讬讻讗 砖注专讜转 砖诇讗 转诪讗谉 讜讬"诇 讚谞驻拽讗 诪讬谞讛 讚讗讬 讗诪专讛 讗讬讻讗 砖注专讜转 讜讗讞"讻 讘讚拽讜讛 讗谞砖讬诐 讜讗诪专讜 讚诇讬讻讗 砖注专讜转 讜讗讬诪专 谞砖专讜 讜诇讗 转诪讗谉 讗讘诇 讗讬 诇讗讜 讚讬讘讜专讛 讛讜讬讗 诪诪讗谞转 讗驻讬' 诇诪"讚 讞讜砖砖讬谉 砖诪讗 谞砖专讜 讛"诪 诇讗讞专 讛驻专拽 讚讗讬讻讗 讞讝拽讛 讚专讘讗 讗讘诇 转讜讱 讛驻专拽 诇讗:



讜拽讟谞讛 讛讬讗 砖诇讗 转讞诇讜抓. 转讬诪讛 讗诪讗讬 讗讛谞讬 谞讗诪谞讜转 讚讬讚讛 诪诪讬诇讗 诇讗 讞诇爪讛. 讜注讜讚 讗驻讬' 讗讜诪专转 讚讬砖 砖注专讜转 诇讗 讞诇爪讛 讻讚拽转谞讬 住讬驻讗 讗讬谞讛 谞讗诪谞转 诇讜诪专 讙讚讜诇讛 讛讬讗 砖转讞诇讜抓 讻"砖 砖讗诐 讗诪专讛 拽讟谞讛 讛讬讗 砖诇讗 转讞诇讜抓. 讜讬"诇 讚讗讛谞讬 谞讗诪谞讜转 讚讬讚讛 诇讜诪专 讚讛谞讬 砖注专讜转 讛讬讜 拽讜讚诐 讛驻专拽 讜诇讗 转讞诇讜抓 讜讗讬 诇讗讜 讚讬讘讜专讛 讛"讗 诇讗讞专 讛驻专' 讘讗讜 讜讞讜诇爪转. 讜转讬诪讛 转讜讱 讛驻专拽 讗诪讗讬 讗讬谉 谞讗诪谞转 诇专' 讬讛讜讚讛 诇讜诪专 拽讟谞讛 砖转诪讗谉. 讜注讜讚 讗驻讬' 讘住转诪讗 谞诪讬 转诪讗谉 讚讛讗 讻讬 讗诪专 专讘讗 讞讝拽讛 讛讘讬讗讛 住讬诪谞讬谉 讜诇讗 转诪讗谉 讘住转诪讗 讛讬讬谞讜 诇讗讞专 讛驻专拽 砖讻讘专 讛讙讬注讛 诇讻诇诇 讗讘诇 转讜讱 讛驻专拽 转诪讗谉 讘住转诪讗 讻"砖 讗诐 讘讚拽讜讛 谞砖讬诐 讜讗诪专讜 讗讬谉 诇讛 砖注专讜转 砖转诪讗谉 讜讻谉 诇专' 砖诪注讜谉 讗讞专 讛驻专拽 转诪讗谉 讗驻讬' 讘住转诪讗 讻讬谉 讚诇讬转 诇讬讛 讞讝拽讛 讚专讘讗 讜讻"砖 注诇 驻讬 谞砖讬诐 讜讬"诇 讚诇注讜诇诐 诇讗 诪诪讗谞转 讘住转诪讗 讻讬讜谉 讚诇讬转 诇讬讛 讞讝拽讛 讜讛讛"谞 注诇 驻讬 谞砖讬诐. 讜讛讗 讚讗诪专 专讘讗 讚讚讜拽讗 讛讙讬注讛 诇讻诇诇 砖谞讜转讬讛 讗诪专讬谞谉 讞讝拽讛 讛讘讬讗讛 住讬诪谞讬谉 讗讘诇 拽讜讚诐 诇讻谉 诇讗 讛讬讬谞讜 讻砖讘注诇 讚讗驻讬' 讘讚拽讜讛 讗谞砖讬诐 讜诇讗 诪爪讗讜 砖注专讜转 讗讬谞讛 诪诪讗谞转 讚讗诪专讬谞谉 讞讝拽讛 讛讘讬讗讛 砖注专讜转 讜谞砖专讜 讗讘诇 转讜讱 讛驻专拽 讗驻讬' 讘注诇 讜讘讚拽讜讛 讗谞砖讬诐 讜诇讗 诪爪讗讜 砖注专讜转 诪诪讗谞' 讜诇讗 讞讬讬砖谞讬谉 砖诪讗 谞砖专讜:



讘砖诇诪讗 诇驻谞讬 讛驻专拽 讘注讬' 讘讚讬拽讛 讻讜'. 讛讗 讚拽讗诪专 讘注讬' 讘讚讬拽讛 诇讗讜 讚讜拽讗 讚讻讬 谞诪讬 诇讗 讘讚拽讜讛 诇驻谞讬 讛驻专拽 讜讘讚拽讜 诇讗讞专 讛驻专拽 讜诪爪讗讜 住讬诪谞讬谉 讗讬谉 诇谞讜 诇讞讜砖 砖诪讗 诇驻谞讬 讛驻专拽 讛讬讜 讜砖讜诪讗 谞讬谞讛讜 讜讻谉 诪讜讻讞 讘讛讚讬讗 讚拽讗诪专 讚讗讬 诪砖转讻讞讬 诇讗讞专 讛驻专拽 砖讜诪讗 谞讬谞讛讜 讚诪砖诪注 讚讜拽讗 诪砖讜诐 讚专讗讜 讗讜转诐 砖讛讬讜 讘讗讬谉 诇驻谞讬 讛驻专拽 讜诇讻讱 讗讬谞讛 讞讜诇爪转 讛讗 诇讗 专讗讜 讗讜转诐 拽讜讚诐 讗讬谉 诇讞讜砖. 讜讻谉 讘砖讬诇讛讬 驻' 诪爪讜转 讞诇讬爪讛 讚讗"诇 专' 诇讗讘讚谉 讝讬诇 讘讚拽讛 讜诪住转诪讗 诇讗 讘讚拽讜讛 诇驻谞讬 讛驻专拽 讜讻谉 讘驻专拽 诪讬 砖诪转 讙讘讬 讘谞讬 讘专拽 讚拽讗诪专 诪讛讜 诇讘讜讚拽讜 讗诇诪讗 讗讬 讗砖讻讞谉 讘讬讛 住讬诪谞讬谉 诇讗 讗诪专讬谞谉 诇驻谞讬 讛驻专拽 讘讗讜 讜讘注讬讗 讘讚讬拽讛 讚拽讗诪专 讛讻讗 讛讬讬谞讜 讚诪讛谞讬讗 讘讚讬拽转讛 讜诪讬讛讜 讚讘专 驻砖讜讟 讗诐 转诪爪讗 诇讜诪专 讚讞讬讬砖讬谞谉 砖诪讗 诇驻谞讬 讛驻专拽 讘讗讜 讛讬讻讗 讚讞讝讬谞谉 专讬讘讜讬 砖注专讜转 讛专讘讛 诇讗 讞讬讬砖讬谞谉 砖诪讗 讻讜诇诐 诇驻谞讬 讛驻专拽 讘讗讜:



讗诇讗 诇讗讞专 讛驻专拽 诇诪讛 诇讬 讻讜'. 转讬诪讛 诪讗讬 拽' 诇讬讛 诇讬诪讗 (讚讗诐) 谞驻拽讗 诪讬谞讛 讚讗诐 讗讜诪专转 砖讗讬谉 砖注专讜转 讚讗讬谞讛 讞讜诇爪转 讻注讬谉 砖讗谞讜 诪驻专砖讬诐 讘讚讬拽讛 讚诇驻谞讬 讛驻专拽 讚讗讬谞讛 爪专讬讻讛 讗诇讗 讚讗讬 诪转专诪讬 讛讻讬 讜讬"诇 讚诪砖诪注 诇讬讛 讚谞砖讬诐 讘讜讚拽讜转 讗讜转谉 讚谞讗诪谞讜转 诇讛注讬讚 砖讬砖 砖注专讜转 讚讗讬 诇讛讞讝讬拽讛 讘拽讟谞讛 讗驻讬' 转讜讱 讛驻专拽 谞诪讬 讛讬诇讻讱 爪专讬讱 诇诪爪讜讗 谞驻拽讜转讗 讘讗诪讬专转 讛谞砖讬诐 讬讜转专 诪讗诐 讛讬讜 砖讜转拽讜转 讛讬讬转讬 讗讜诪专 讚诇讗讞专 讛驻专拽 讘讗讜 讗讘诇 诇讗讞专 讛驻专拽 讚诇 注讚讜转谉 诪讛讻讗 讛讗 住诪讻讬谞谉 讗讞讝拽讛 讚专讘讗:



专' 砖诪注讜谉 讗讜诪专 讗祝 转讜讱 讛驻专拽 讻讜'. 讗讜诪专 专"讞 讚讛诇讻讛 讻专' 砖诪注讜谉 讻讚诪讜讻讞 诇注讬诇 驻' 讬讜爪讗 讚讜驻谉 讚诪住讬拽 转讬讜讘转讗 诇诪"讚 转讜讱 讝诪谉 讻诇讗讞专 讝诪谉 讜讗讬谉 讞讜砖砖 诇讜诪专 讚转谞讗 讚砖诪注转讬谉 讚讗诪专 转讜讱 讛驻专拽 讻诇讗讞专 讛驻专拽 讜诪转讜讱 讻讱 驻住拽 讚讗讬谉 讛诇讻讛 讻专讘讗 讚讗诪专 讞讝拽讛 讛讘讬讗讛 住讬诪谞讬谉 讚讛讗 专' 砖诪注讜谉 讚讛讬诇讻转讗 讻讜转讬讛 拽讗诪专 讚诇讬转 诇讬讛 讞讝拽讛 讚专讘讗. 讜注讜讚 讗诪专讬谞谉 讘驻' 诪讬 砖诪转 讗诪专 专讘 谞讞诪谉 讘讜讚拽讬谉 诇讞诇讬爪讛 讜诇诪讬讗讜谞讬谉 讜诇讙讬专讜砖讬谉 讜讗讬谉 谞专讗讛 专讗讬讛 诪讝讛 (讛驻住拽) [诇驻住讜拽] 讚诇讗 讻专讘讗 讚讗注"讙 讚拽讬"诇 讻专' 砖诪注讜谉 讘讛讗 讚转讜讱 讛驻专拽 讻诇驻谞讬 讛驻专拽 讗讬谉 讛诇讻讛 讻诪讜转讜 讘讛讗 讚诇讬转 诇讬讛 讚专讘讗 讚转专讬 诪讬诇讬 谞讬谞讛讜. 讜专讘讗 讙讜驻讬讛 讛讜讗 讚驻住讬拽 诇注讬诇 讛诇讻转讗 转讜讱 讝诪谉 讻诇驻谞讬 讝诪谉. 讜讛拽砖讛 专"转 注诇 驻专砖"讬 讚驻讬' 讚转讜讱 讛驻专拽 讜转讜讱 讛讝诪谉 讞讚讗 诪讬诇转讗 讛讬讗 讚讗诪讗讬 拽专讬 诇讬讛 诇注讬诇 讝诪谉 讜讛讻讗 拽专讬 诇讬讛 驻专拽. 讜注讜讚 讚驻专拽 诪砖诪注 住诪讜讱 诇讙讚诇讜转 诪诪砖 讻讬 讛讛讬讗 讚砖讘转 驻专拽 讛诪讜爪讬讗 讘谞讜转 讬砖专讗诇 砖讛讙讬注讜 诇驻专拽谉. 讜讘讬讘诪讜转 驻' 讛讘讗 注诇 讬讘诪转讜 讜诪砖讬讗谉 住诪讜讱 诇驻讬专拽谉. 讜注讜讚 讗诪讗讬 讗讬转讜转讘 诇注讬诇 诪"讚 转讜讱 讝诪谉 讻诇讗讞专 讝诪谉 讻讬讜谉 讚驻诇讬讙讬 讛讻讗 转谞讗讬. (讜注讜讚) 讜诪驻专砖 专"转 讚驻诇讬讙讬 讘讬讜诐 讗讞专讜谉 砖诇 砖谞转 讬"讘 诇谞拽讘讛 讜讬"讙 诇讝讻专 讜讗讜转讜 讬讜诐 拽专讜讬 转讜讱 讛驻专拽 讜诇专' 讬讛讜讚讛 讛讜讬 讝诪谉 讛讘讗转 砖注专讜转 诪转讞诇转 讛讬讜诐 讜诇专' 砖诪注讜谉 诪住讜驻讜. 讜讻讛"讙 讗砖讻讞谉 驻诇讜讙转讗 讘注砖专讛 讬讜讞住讬谉 讙讘讬 拽讚砖讛 讗讘讬讛 讘讚专讱 讜讛讬讗 注爪诪讛 讘注讬专 讘讬讜诪讗 讚诪讬砖诇诐 砖讬转 讜讛诇讻讛 讻专' (讬讜住讬) [讬讛讜讚讛] 诇讙讘讬 专' 砖诪注讜谉 讻讚讗讬转讗 讘驻' 诪讬 砖讛讜爪讬讗讜讛讜:





转讜住驻讜转 专讬"讚

转谞讬讗 谞诪讬 讛讻讬 讗诪专 专' 爪讚讜拽 讻讜诇讬 驻讬专砖 讛诪讜专讛 转谞讬讗 谞诪讬 讛讻讬 讚讗转讞转讜谉 住诪讻讬谞谉 讜拽砖讬讗 诇讬 讗讟讜 住讬讬注转讗 讘注讬谞谉 诇讗转讜讬讬 诪诪转谞讬转讗 诇诪转谞讬转讬谉 讜诇讗 讗诪专讬谞谉 诇注讜诇诐 转谞"讛 讗诇讗 诇讗讬转讜讬讬 住讬讬注转讗 诇讗诪讜专讗 讗讘诇 诇诪转谞讬' 诇讗 讜讛谞讻讜谉 讘注讬谞讬 讚诇讗 讙专住讬谞谉 谞诪讬 讛讻讬 讗诇讗 转谞讬讗 讘诇讞讜讚:



转讜讱 讛驻专拽 讗讬谉 谞砖讬诐 讘讜讚拽讜转 讗讜转谉 拽讗 住讘专 转讜讱 讛驻专拽 讻诇讗讞专 讛驻专拽 拽砖讬讗 诇讬 专' 谞讞诪谉 讘专 讬爪讞拽 讚诪讛讚专 讘驻讬专拽谉 讚诇注讬诇 诇讗讜拽诪讛 讻转谞讗讬 讚讗讬讻讗 转谞讗 讚住讘讬专讗 诇讬讛 转讜讱 讛驻专拽 讻诇讗讞专 讛驻专拽 讚诪讬 讜讚讞讬谞谉 诇讬讛 讚讻讜诇讬 注诇诪讗 转讜讱 讛驻专拽 讙诇谞讬 讛驻专拽 讚诪讬 讗诪讗讬 诇讗 讗讬讬转讬 专讗讬讛 诪讛讗 讚讛讗 专' 讬讛讜讚讗 讘驻讬专讜砖 住讘讬专讗 诇讬讛 讚转讜讱 讛驻专拽 讻诇讗讞专 讛驻专拽 讚诪讬 讜讬砖 诇讜诪专 讚讛讻讗 谞诪讬 讗讬讻讗 诇讚讞讜讬讬 讛讻讬 诇注讜诇诐 转讜讱 讛讝诪谉 讻诇驻谞讬 讝诪谉 讚诪讬 讜讛讗讬 转讜讱 讛驻专拽 讚拽转谞讬 讛谉 讬诪讬 谞注讜专讬诐 讚讛讬讬谞讜 砖砖讛 讞讚砖讬诐 砖讘讬谉 谞注专讜转 诇讘讜讙专讜转 讜讛讻讬 拽讗诪专 专' 讬讛讜讚讗 诇驻谞讬 讛驻专拽 讚讛讬讬谞讜 诇驻谞讬 讬诪讬 讛谞注讜专讬诐 砖诇讗 讛讙讬注讛 诇讬"讘 砖谞讬诐 讜讬讜诐 讗讞讚 砖讛讬讗 拽讟谞讛 讜讗驻讬诇讜 讛讘讬讗讛 讘' 砖注专讜' 砖谞转 讬"讘 讚转讜讱 讛讝诪谉 讻诇驻谞讬 讛讝诪谉 讚诪讬 谞砖讬诐 讘讜讚拽' 讗讜转谉 讚讗讬 诪砖转讻讞讬 诇讗讞专 砖谞转 讬"讘 砖讜诪讗 谞讬谞讛讜 诇讗讞专 讛驻专拽 谞诪讬 讛讬讬谞讜 讗讞专 讬"讘 砖谞讬诐 讜砖砖讛 讞讚砖讬诐 讚注讘专讜 讬诪讬 讛谞注讜专讬诐 谞砖讬诐 讘讜讚拽讜转 讗讜转谉 讜住诪讻讬谞谉 注诇讬讬讛讜 诪砖讜诐 讚讻讬讜谉 砖讛讙讬注讛 诇讻诇诇 讘讜讙专转 讞讝拽讛 砖讛讘讬讗讛 讜诪讛讬诪谞谉 讗讘诇 转讜讱 讛驻专拽 讚讛讬讬谞讜 讘讗讜转谉 砖砖讛 讞讚砖讬诐 讗讬谉 讛谞砖讬诐 讘讜讚拽转 讗讜转谉 讜诇讬转 诇讬讛 讞讝拽讛 讚专讘讗 讗讬 谞诪讬 讬砖 诇讜诪专 讜讛讜讗 砖注讜讚谉 讘讜 拽讗诪专 讻专' 讬讜住讬 讘专' 讬讛讜讚讗 讜讻讚讻转讘讬谞谉 讘驻讬专拽谉 讚诇注讬诇 讘诪讬诇转讗 讚专' 讬讜住讬:





诪讛专砖"讗 - 讞讬讚讜砖讬 讛诇讻讜转

驻专砖"讬 讘讚"讛 诇驻谞讬 讛驻专拽 讻讜' 讜讘讚"讛 谞砖讬诐 讻讜' 讜讗讬 讗诪专讜 诇讬转谞讛讜 诇讗 诪诪讗谞转 讚讞讬讬砖讬谞谉 砖诪讗 谞砖专讜 讛诇讻讱 讻讜' 注讻"诇 讘诇讗讜 讟注诪讗 讚砖诪讗 谞砖专讜 谞诪讬 诇讗 住诪讻讬谞谉 讘讛讗 讘谞砖讬诐 砖转诪讗谉 讚讘讛讗 诇讬讻讗 讞讝拽讛 讜讗驻讬诇讜 讘转讜讱 讛驻专拽 讗讬谞讛 谞讗诪谞转 诇讜诪专 拽讟谞讛 讛讬讗 砖转诪讗谉 讗讘诇 砖讬注讜专 讚讘专讬讜 讻讱 讛讜讗 讗讛讗 讚拽讗诪专 住转诐 讘讜讚拽讬谉 讗讜转谉 诇讗讞专 讛驻专拽 讜谞讗诪谞转 讗驻讬' 诇拽讜诇讗 诇讬讻讗 诇诪讬讞砖 讚讘诇讬转谞讛讜 谞诪讬 谞讗诪讬谉 诇讛谉 诇诪讗谉 讜拽讗诪专 讚诇讛讗 诇讬讻讗 诇诪讬讞砖 讚讗"谞 谞讗诪讬谉 诇讛谉 讚诇讬转谞讛讜 诇讗 诪诪讗谞讛 讚讘讗谞砖讬诐 讻讛"讙 谞诪讬 诇讗 诪诪讗谞讛 讚讞讬讬砖讬谞谉 砖诪讗 谞砖专讜 讛诇讻讱 诇讗 谞讬讞讜砖 诇诪讬诪专 讚谞住诪讜讱 讗谞砖讬诐 讜讚讜"拽:


转讜住' 讘讚"讛 讘砖诇诪讗 诇驻谞讬 讛驻专拽 讻讜' 诪砖诪注 讚讗讬谉 诇谞讜 诇讞讜砖 讻讜' 注讻"诇 讜讘诪专讚讻讬 驻' 讘"砖 讛讜讻讬讞 讝讛 诪讻讞 拽讜砖讬讗 讝讜 砖讻转讘讜 讛转讜住' 讜讗诐 转讗诪专 讜谞讗诪谞转 诇讜诪专 拽讟谞讛 讛讬讗 砖诇讗 转讞诇讜抓 诪讗讬 讗讛谞讬 讻讜' 讜拽"诇:





诪讛专"诐

注壮壮讘 讚"讛 讗讬讘注讬转 讗讬诪讗 专"讬 讜讻讜壮 讜讗驻讬壮 讗诪专讛 拽讟谞讛 讛讬讗 讗讬谞讛 谞讗诪谞转 讜讻讜壮. 专"诇 讜讻"砖 讘住转诪讗 讚讻转讘讜 讻讱 诪砖讜诐 讚讛砖转讗 讛讜拽砖讛 诇讛诐 讚讻讬讜谉 讚转专讬爪谞讗 诇讬砖谞讗 讚讘专讬转讗 讛讗 讚拽转谞讬 谞讗诪谞转 诇讜诪专 讙讚讜诇讛 讗谞讬 砖转诪讗谉 讛讬讬谞讜 诇注谞讬谉 讛讬讻讬 讚讘讚拽讜讛 讗谞砖讬诐 讗讞专 讘讚讬拽转讛 讜讻讜壮 讗讘诇 诇注讜诇诐 讗驻讬壮 转讜讱 讛讝诪谉 讗驻讬壮 讘住转诪讗 讘诇讗 砖讜诐 谞讗诪谞讜转 讗讬谞讛 诪诪讗谞转 讗"讻 讗讛谞讬 诇谉 讞讝拽讛 讚专讘讗 讘讗诇讞专 讝诪谉 讛诇讗 讗驻讬' 讛讬讻讗 讚诇讬讻讗 讞讝拽讛 讗讬谞讛 诪诪讗谞转 讜转讬壮 讚讗讛谞讬 诇注谞讬谉 讗驻讬壮 讚讘讚拽谞讜讛 讜诇讗 讗砖讻讞讜 砖讜诐 砖注专讜转 讚讗驻讬壮 讛讻讬 讗讬谞讛 诪诪讗谞转 讚诪砖讜诐 讞讝拽讛 讚专讘讗 讗诪专讬谞谉 讜讚讗讬 谞砖专讜 讜拽"诇:





讞讻诪转 砖诇诪讛

专砖"讬 讘讚"讛 讗讜 讞讜诇爪转 讙讚讜诇讛 讛讬讗 砖讛砖注专讜转 住讬诪谉 讻讜' 讻爪"诇:


讘讚"讛 讗注"驻 讻讜' 讜讛诇讗 讘讗讜 讛住"讚:





专砖"砖

专砖"讬 讚"讛 讚讗讬 诪砖转讻讞讬. 讚诪讛讬诪谞讬. 讛住"讚. 讜诪讛"讚



转讚"讛 讗讘"讗 (讘住讜驻讜). 讛"讗 讗讞专 讛驻专拽 讘讗讜 讻讜'. 谞专讗讛 讚爪"诇 讘转讜讱 讛驻专拽 讘讗讜 讜讞讜诇爪转:





讛讙讛讜转 讬注讘"抓

专砖"讬 讚"讛 讛状讙 讜讻讜壮 诇讛讻讬 诇讗 诪讛讬诪谞讬 讻爪状诇:





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 讗讬讘注讬转 讜讻讜' 讜讬"诇 讚谞讗诪谞转 诇讜诪专 砖讗讜转谉 砖注专讜转. 转诪讜讛 诇讬 讛讗 讘讝讛 诪转专爪讗 讙诐 拽讜砖讬讬转诐 讛专讗砖讜谞讛 讜讻驻砖讜讟讜 讚讘讗诪转 讘诇讗讜 讞讝拽讛 讚专讘讗 诪诪讗谞转 讜讛讻诇 诪讬讬专讬 讘讞讚 注谞讬谉 讚讻诪讜 讚诇注谞讬谉 讞诇讬爪讛 讘诪讛 讚讗诪专讬' 谞讗诪谞转 诇讜诪专 拽讟谞讛 砖诇讗 转讞诇讜抓 讛讬讬谞讜 讘讘讚拽讜 讜诪爪讗讜 讘' 砖注专讜转 谞讗诪谞转 砖讛诐 砖讜诪讗 砖诇讗 转讞诇讜抓 讜讛讛讬讗 讚讗讬谞讛 谞讗诪谞转 砖转讞诇讜抓 讛讬讬谞讜 讚诇讗 谞讘讚拽讛 注"讬 讗谞砖讬诐 讗"谞 诇讜诪专 砖讛讘讬讗讛 讘' 砖注专讜转 砖转讞诇讜抓 讜讛"谞 诪驻专砖讗 讛讛讬讗 讚诪讬讗讜谉 讜讛讻诇 讘讞讚 讙讜讜谞讗. 讚讛讬讬谞讜 讘讘讚拽讜 讜诪爪讗讜 讘' 砖注专讜转 讜讛谉 讗讜诪专讬诐 砖讛诐 砖讜诪讗 谞讗诪谞讜转 诇讞讜诪专讗 砖诇讗 转讞诇讜抓 讜讗"谞 诇讜诪专 砖转诪讗谉 讜讛讬讻讗 讚诇讗 讘讚拽讜 讗讜转讛 讜讛谉 讗讜诪专讜转 砖讛讘讬讗讜 讘' 砖注专讜转 谞讗诪谞讜转 诇讞讜诪专讗 砖诇讗 转诪讗谉 讗讘诇 诇讗 诇讛拽诇 砖转讞诇讜抓 讜诪专讜讜讞 砖诪注转讗 讟讜讘讗:





讞讬讚讜砖讬 讞转"住

诪讛 讗讬砖 转讞转讜谉 讜诇讗 注诇讬讜谉 讜讻讜' 注' 专诪讘"诐 驻"讘 诪讗讬砖讜转 讻' 讛讗讬砖 砖讛讘讬讗 讛注诇讬讜谉 讗讬 诇讗 谞讘讚拽 讗讞专 住讬诪谉 讛转讞转讜谉 诪讞讝拽讬谞谉 诇讬讛 讘讜讚讗讬 讙讚讜诇 讜讗讬 谞讘讚拽 讜诇讗 诪爪讗讜 诇讜 住讬诪谉 讛转讞转讜谉 讛专讬 讛讜讗 住驻拽 讙讚讜诇 注讻"驻 讜讻讘专 转诪讛讜 注诇讬讜 讻诇 谞讜砖讗讬 讻诇讬讜 讜谞诇讗讜 诇讬讬砖讘讜. 讜讗讜诇讬 讗住讬' 住专讬住 砖诇驻谞讬 讝讛 拽讗讬 讜讗诪专 讗诐 谞讜诇讚讜 讘讜 讻诇 住讬' 住专讬住 谞讛讬 讚诇讗 诪讛谞讬 注讚 砖谞转 讻' 诪"诪 讻"讝 砖诇讗 谞讘讚拽 讘住讬' 讛转讞转讜谉 讗诪专讬谞谉 诪诪"谞 讙讚讜诇 讛讜讗 讗讜 谞讬讝讬诇 讘转专 讞讝拽讛 讚专讘讗 砖讘讜讚讗讬 讛讘讬讗 讘' 砖注专讜转 讗讜 谞讬诪讗 讞讝拽讛 诪讬 砖诪讘讬讗 住讬' 住专讬住 讬讛讬 讻谉 讙诐 讻砖讬注讘专讜 注诇讬讜 讻' 砖谞讬诐 讜讬讛讬讛 讙讚讜诇 诇诪驻专注 讻驻住拽 砖讜"注 讗讛"注 住讬诪谉 拽谞"讛 注"砖 讜谞讛讬 讚讗讻诇 讞讝拽讛 诪砖谞讬 讞讝拽讜转 讛谞"诇 诇讗 讛讜讬 住诪讻讬' 注诇讬讛 讘驻"注 诪"诪 讘讛爪专驻诐 讬讞讚 砖驻讬专 住诪讻讬' 注诇讬讛. 讗诪谞诐 讗诐 谞讘讚拽 讜诇讗 谞诪爪讗讜 诇讜 砖注专讜转 讛专讬 讗讝讚讬 诇讬讛 讞讝拽讛 讚专讘讗 讚讛专讬 拽诪谉 砖讗讬谉 诇讜 砖注专讜转 讜住驻拽 砖诪讗 讛讬讛 诇讜 讜谞砖专讜 讜讝讛 诇讗 砖讻讬讞 讗讜 砖诪讗 注讚讬讬谉 讬讘讬讗诐 讜谞诪爪讗 拽讟谉 诇诪驻专注 讗讜 诇讗 讬讘讬讗 诇注讜诇诐 讜讬讛讬讛 住专讬住 诇诪驻专注 诪砖讜"讛 讚讬讬谞讬谞谉 诇讬讛 讻住驻拽 讻谞"诇 诇驻专砖 讚注转 讛专诪讘"诐 讜注讚讬讬谉 爪"注:


讻诇 讛谞讘讚拽讜转 注"驻 谞砖讬诐. 讬诇"讚 讚讛讜"诇 诇诪讬诪专 谞砖讬诐 讻砖专讜转 诇讘讚讜拽. 讜讬专讗讛 诪讝讛 讛讜爪讬讗 谞诪拽"讬 驻' 讘"砖 讚诇转"拽 讗讬谉 诇讘讚讜拽 讗诇讗 注"驻 谞砖讬诐 诪砖讜诐 讚专讻讬讛 讚专讻讬 谞讜注诐 讻转讬讘. 讗诇讗 讚爪"注 诇驻"讝 诪"讟 讗"诇 专讘讬 诇讗讘讚谉 讝讬诇 讘讚拽讛 讜讛诇讗 讗诪转讬' 讚讘讬 专讘讬 谞砖讬诐 讻砖专讜转 砖讗谞谞讜转 讛讬讜 讜讛讬讜 讬讻讜诇讜转 诇讘讚拽讛. 讜讘讜讚讗讬 讚讜讞拽 诇讜诪专 讚住"诇 诇专讘讬 转讜讱 讝诪谉 讻诇讗讞专 讝诪谉 讜转讜讱 讝诪谉 讗讬谉 谞砖讬诐 谞讗诪谞讜转 讝讛讜 讚讜讞拽 讚讛讗 拽讬讬"诇 讻诇驻谞讬 讝诪谉 讜讬讛讬讛 诪注砖讛 专讘 讚专讘讬 诇讘专 诪讛诇讻转讗. 讜讗讬 谞讬诪讗 讚讛讬讛 诇讗讞专 讝诪谉 讜诇"诇 讞讝拽讛 讚专讘讗 讬讛讬讛 专讗讬讛 讘专讜专讛 诇驻住拽 专"讞 讝"诇 讜讬砖 诇讚讞讜拽 讜诇讜诪专 讚讗讜转讛 砖讘讗转 诇驻谞讬 专讘讬 专爪转讛 讘讞讚讗 诪转专转讬 讗讜 诇讞诇讜抓 讗讜 诇诪讗谉 讘讬讘诐 诇讻谉 讛讜爪专讱 讘讚讬拽转 讗讬砖 诇诪讬讗讜谉 砖讗诐 诇讗 讬讛讬讛 诇讛 砖注专讜转 转诪讗谉 讜讗"专 讬砖诪注讗诇 讘专' 讬讜住讬 拽讟谞讛 谞诪讬 讻砖专讛 诇讞诇讜抓 讜诇讚讬讚讛 讛讬讛 谞讬讞讗 讘讞诇讬爪讛 讻讚讬 砖转讙讘讛 讻转讜讘转讛 诪砖讗"讻 讘诪讬讗讜谉 讻爪"诇. 讜爪"诇 讚诪讬讬专讬 讘诇讗 讘注讬诇 讚讗诇"讛 讙诐 讘诪讬讗讜谉 讞讬讬砖讬谞谉 砖诪讗 谞砖专讜 讗诇讗 注"讻 讘诇讗 讘注讬诇 讜讗驻"讛 讗讬谉 谞砖讬诐 讻砖专讜转 讗驻讬' 讘讚专讘谞谉 诪砖讜诐 讚讞讝拽讛 讚专讘讗 诪谞讙讚转讛 讜讻诪"砖 诇拽诪谉 讗讬"讛 讘诇砖讜谉 专砖"讬 讘砖诪注转讬谉 讚转专讬 拽讜诇讬 讘讞讚讗 讚讜讻转讗 诇讗 诪拽讬诇讬谞谉 讜拽"诇:


讗"谞 讬"诇 诇砖讬讟转 讛住讜讘专讬诐 讚讘讚诇讗 讬讚注讬谞谉 诪住驻专 讛砖谞讬诐 讗讬 专讗讬谞讜 讘讛 砖注专讜转 住诪讻讬' 砖讘讜讚讗讬 讛讙讬注讛 诇讻诇诇 砖谞讬诐 讗"讻 讗"砖 讟驻讬 讚诪讬讬专讬 讛转诐 砖诇讗 谞讜讚注 诪住驻专 砖谞讬诐 讜讘讛讗 讘讜讚讗讬 讗讬谉 谞砖讬诐 谞讗诪谞讜转 讚诇讗 砖讬讬讱 讞讝拽讛 讚专讘讗. 讜讛讬讬谞讜 讚诇讗 讻砖讬讟转 专砖"讬 拽讬讚讜砖讬谉 住"讙 注"讘 讚住"诇 讚讙诐 讘讬砖 诇讜 讘' 砖注专讜转 爪专讬讻讬谉 注讚讜转 讗诪住驻专 砖谞讬诐. 讜讗转讬讗 谞诪讬 讚诇讗 讻专诪讘"谉 讘砖诪注转讬谉 讚诪驻专砖 讟注诪讗 讚转"拽 讚谞砖讬诐 诪讛讬诪谞讜转 讗砖注专讜转 诪砖讜诐 讚讙讬诇讜讬 诪讬诇转讗 讘注诇诪讗 讛讜讗 讻诪讜 讗砖转诪讜讚注谞讛讬 讚讗诐 讻谉 讗驻讬' 讘讻讛"讙 诪讛讬诪谞讛 讗诇讗 注"讻 诇专诪讘"谉 爪"诇 讻转讬专抓 讛专讗砖讜谉 讛谞"诇 讜拽"诇:


讜讛谞讛 讘诇讗讛"谞 谞"诇 拽爪转 讛讻专讞 诇诪"砖 讚诪讬讬专讬 讚诇讗 讛讬讛 谞讜讚注 诪住驻专 砖谞讜转讬讛 讚讗诇转"讛 讛讗 讗诪专 专讘讗 讛转诐 讚诇专' 讬讜住讬 谞诪讬 诇讗 讞讜诇爪转 注讚 砖转讙讬注 诇注讜谞转 谞讚专讬诐 诪讬讛转 讜诪砖诪注 讛转诐 诪诇砖讜谉 讛诪驻专砖讬诐 讚讚讬谉 注讜谞转 谞讚专讬诐 诪诪砖 讘注讬谞谉 砖讬讛讬讛 砖谞讛 诇驻谞讬 讙讚诇讜转 砖转讘讬讗 讘' 砖注专讜转 讘砖谞讛 砖讗讞"讻 讜注"砖 讘诇砖讜谉 谞诪拽"讬. 讜爪"诇 讚住"诇 谞讛讬 讚诇讗 讻转讬讘 讗砖讛 诇诪注讜讟讬 拽讟谞讛 讜诇讗 诪拽砖讬谞谉 讗砖讛 诇讗讬砖 诪"诪 讘注讬谞谉 注讻"驻 砖转转讞讬讬讘 讘砖讜诐 诪爪讜讛 讘注讜诇诐 讜讛讬讬谞讜 注讜谞转 谞讚专讬诐 注讻"驻. 讜讗"讻 诇专讘讗 拽砖讛 诪讛 讗诪专 专"讬 讘专"讬 诇专讘讬 讚诇讗 爪专讬讱 诇讘讜讚拽讛 讚讛讗 注讻"驻 讙诐 诇讗讘讬讜 专' 讬讜住讬 谞讛讬 讚讘砖谞转 讬"讗 诇讗 讘注讬' 讘讚讬拽讛 诪"诪 讗讞专 砖讻讘专 讞诇爪讛 讘砖谞转 讬"讗 诇讻砖转讙讬注 讗讞"讻 诇砖谞转 讬"讘 爪专讬讻讛 讘讚讬拽讛 讗诐 讛讘讬讗讛 砖注专讜转 砖讗诐 诇讗 转讘讬讗 讘砖谞转 讬"讘 讗讬讙诇讗讬 诪讬诇转讗 砖讘砖注转 讞诇讬爪讛 注讚讬讬谉 诇讗 讛讙讬注讛 诇注讜谞转 谞讚专讬诐 讜专拽 讘砖谞转 讬"讗 讘砖注讛 砖讛讬讗 讘讗讛 诇讞诇讜抓 讞讜诇爪转 讜住诪讻讬谞谉 讗专讜讘讗 砖注转讬讚讛 砖转讘讬讗 讘砖谞转 讬"讘 讘讝诪谞讛. 讜讗诐 讻谉 驻砖讜讟 诪讬 砖讻讘专 讛讙讬注讛 诇砖谞转 讬"讘 讜讘讗转讛 诇讞诇讜抓 爪专讬讻讛 讘讚讬拽讛 诪讬讚 讙诐 诇专' 讬讜住讬 讜讗诐 诇讗 讛讘讬讗讛 诇讗 转讞诇讜抓 讚诇"诇 砖讛讬讗 住诪讜讻讛 诇砖谞转 讛讘讗转 砖注专讜转 砖讛专讬 讻讘专 讛讙讬注讛 诇驻专拽讛 讜诇讗 讛讘讬讗讛 讜讝讛讜 驻砖讜讟 讜讘专讜专 诇驻注"讚. 讜讛砖转讗 拽砖讛 讛讗 讛讱 讗转转讗 讚讗转讬讗 拽诪讬讛 讚专讘讬 注"讻 讻讘专 讛讙讬注讛 诇砖谞讬诐 诪讚讗诪专 专讘讬 讘讚拽讛 讜专爪讛 诇讞诇讜抓 诇讛 讜讻讬讜谉 砖讛讙讬注讛 讗讬讱 讗"专 讬砖诪注讗诇 讗砖讛 讗驻讬' 拽讟谞讛 讛讗 讻讬讜谉 砖讛讙讬注讛 诇讻诇诇 砖谞讬诐 爪专讬讻讛 讘讚讬拽讛 讙诐 诇专' 讬讜住讬 讜拽讜' 讝讜 爪"注 诇讻讗讜专讛. 讜讗讜诇讬 诪驻谞讬 讻谉 讗"专 讗诪讬 讘驻砖讬讟讜转 诪讚讘专讬 讘专讘讬 谞诇诪讚 拽讟谞讛 讞讜诇爪转 讘驻注讜讟讜转 诪砖讜诐 讚讗转"诇 讚爪专讬讱 砖转讙讬注 诇注讜谞转 谞讚专讬诐 拽砖讛 讻谞"诇. 讗诪谞诐 诪"诪 诇专讘讗 拽砖讬讗 讗诇讗 注"讻 诇专讘讗 爪"诇 讻谞"诇 讚讘诇讗 谞讜讚注 诪住驻专 讛砖谞讬诐 住诪讻讬' 讗砖注专讜转 讜讛砖转讗 诪讬讬专讬 讘砖讛讬讛 谞讜讚注 讚注讻"驻 讛讙讬注 讛讗砖讛 诇讬"讗 砖谞讬诐 讘讜讚讗讬 专拽 讛讬讛 诪住驻拽讬' 讗诐 讛讬讗 讻讘专 讘转 讬"讘 砖谞讬诐 讜爪讜讛 专讘讬 诇讘讚拽讛 讜讗诐 讬讛讬讛 诇讛 砖注专讜转 谞讚注 砖讛讬讗 讘转 讬"讘 讜讗"专 讬砖诪注讗诇 讘专"讬 讚诇讗 爪专讬讱 诇讘讚拽讛 讛砖转讗 讚诪诪"谞 讞讜诇爪转 诇讗 转讘讚讜拽 注讚 砖谞讛 讛讗讞专转:


讜讘讝讛 谞专讗讛 诇讬讬砖讘 诪"砖 诪讛专"讬 诪讟专讗谞讬 讛讜讘讗 讘砖讜"转 砖注专 讗驻专讬诐 住讬诪谉 拽讬"讘 讗讚专"讞 讚诪讬讬转讬 诪讘讜讚拽讬诐 诇诪讬讗讜谞讬诐 砖"诪 诇讬转讗 诇讞讝拽讛 讚专讘讗 讜拽砖讛 讚讬诇诪讗 诪讬讬专讬 讛转诐 讘诇讗 讬讚注讬谞谉 诪住驻专 砖谞讜转讬' 讜讛砖转讗 讘讜讚拽讬诐 诇诪讬讗讜谞讬诐 讜讗讬 诇讗 诪砖讻讞讬' 砖注专讜转 转诪讗谉 诪住"住 砖诪讗 诇讗 讛讙讬注讛 诇讻诇诇 砖谞讬诐 讜砖诪讗 诇讗 讛讘讬讗讛 砖注专讜转 讜讻' 诪讚诇讗 讚讞讬 讛专讬"祝 讻谉 砖"诪 住"诇 诇专讬"祝 讻专砖讘"讗 讚讗驻讬' 讘住"住 讻讛"讙 诪讞诪专讬谞谉 注"砖. 讜诇驻讬 讛谞"诇 讬砖 诇讚讞讜转 讚讗"讻 注"讻 讘讜讚拽讬诐 诇拽讬讚讜砖讬谉 讜诇讙讬专讜砖讬谉 讜诇讞诇讬爪讛 谞诪讬 讘讻讛"讙 讛讜讗 讚讗诐 谞诪爪讗 诇讛 砖注专讜转 谞讚注 诪住驻专 砖谞讜转讬' 讜讗讬 讛讜讛 住"诇 诇转诇诪讜讚讗 讘讘"讘 砖诐 讚注"讬 讛砖注专讜转 住诪讻讬谞谉 讗诪住驻专 讛砖谞讬诐 讗"讻 讗讬谉 诇谞讜 砖讜诐 讛讜讻讞讛 讚诇专' 讬讜住讬 讞讜诇爪转 讘驻注讜讟讜转 讜讗讚专讘讗 诪住讘专讗 讗讬讻讗 诇诪讬诪专 讚讘注讬谞谉 讛讙讬注讛 诇注讜谞转 谞讚专讬诐 讜讻讚专讘讗 讗诐 讻谉 拽砖讛 诪谞"诇 诇讛砖"住 讛转诐 讚讘讜讚拽讬诐 诇讞诇讬爪讛 讜诇讗驻讜拽讬 诪讚专讘讬 讬讜住讬 讚讬诇诪讗 诇注讜诇诐 讻专"讬 讜诇讗驻讜拽讬 讛讙讬注 诇注讜谞转 讛驻注讜讟讜转 讗诇讗 讘注讬谞谉 注讜谞转 谞讚专讬诐 讜诪砖讜"讛 讘讜讚拽讬谉 讘砖谞转 讬"讘 诇讘专专 讗讬 讘砖注转 讞诇讬爪讛 讻讘专 讛讙讬注讛 诇注讜谞转 谞讚专讬诐 讗诇讗 注"讻 诪讚讗诪专 诇讗驻讜拽讬 诪讚专讘讬 讬讜住讬 砖"诪 住"诇 诇住转诪讗 讚转诇诪讜讚讗 讛转诐 讚讗讬谉 讛讘讗转 砖注专讜转 住讬' 诇砖谞讬诐 讻诇诇 讜讛讬讛 拽砖讛 讻谞"诇 讗诪讗讬 讗"专 讬砖诪注讗诇 讘专"讬 诇专讘讬 砖讗"爪 讘讚讬拽讛 讜讗诇讗 注"讻 讻专' 讗诪讬 诪讚讘专讬 讘专讘讬 谞诇诪讚 讚住讙讬 讘驻注讜讟讜转 讜讻谞"诇. 讜讗诐 讻谉 诪"诪 诪讜讻讞 讚诇"诇 诇住转诪讗 讚转诇诪讜讚讗 讘讘"讘 讚住诪讻讬谞谉 讗砖谞讬诐 注"讬 砖注专讜转 讜诇讗 讛讜"诪 诇诪讬讚讞讬 砖讬讟转 专"讞 讘讛谞"诇 讛拽爪专转讬 讜拽"诇:


讜讻谉 讛讬讛 专"讗 诪讜住专 诇讗砖转讜 讻讜' 讻转讘 专诪讘"谉 讟注诪讗 讚诇讗 讛讜讬 专拽 讙讬诇讜讬 诪讬诇转讗 讘注诇诪讗 讻诪"砖 专讬"祝 讘讬讘诪讜转 讙讘讬 讗砖转诪讜讚注谞讛讬 注"砖 讘驻' 讛讞讜诇抓 讜注' 诪"砖 讘驻讬' 讚讘专讬讜 讘住驻专 诪讻转讘 诪讗诇讬' 砖注专 诇"讚 住讬' 讗' 讜讘住驻专 谞讜讘"讬 诇讞诇拽 讗讘谉 讛注讝专 住讬诪谉 爪"讙 讚专讱 讘讚专讱 讗讞专 注"砖. 讜讛谞讛 驻谞讬 讬讛讜砖注 讘拽讬讚讜砖讬谉 住"讙 注"讘 讛拽砖讛 讗砖讬讟转 讛专诪讘"诐 讚注"讗 讛谞讗诪谉 讘讗讬住讜专讬谉 诇讜拽讬谉 注诇讬讜 讻讙讜谉 讗诐 讛注讬讚 讻诇讗讬诐 驻讬专讜转 讗诇讜 讗诐 讗讻诇讜 讗讞"讻 注"驻 讘' 注讚讬诐 诇讜拽讬诐 注诇讬讜 讜讛拽砖讛 讛驻谞讬 讬讛讜砖注 讛讗诪专讬谞谉 讛转诐 砖讛讗讘 谞讗诪谉 诇讜诪专 讘谞讬 讝讛 讘谉 讬"讙 砖谞讛 讜讬讜诐 讗' 诇注讬专讜讻讬谉 讜诇讞专诪讬诐 讜诇讗 诇诪讻讜转 讜注讜谞砖讬谉. 讜诇驻注"讚 诇驻诪"砖 驻谞"讬 讘注爪诪讜 砖诐 讘拽"讗 讚诇讛讻讬 讛诪砖讬诇讜 讞讝"诇 讘讻诇 诪拽讜诐 讚讘专 讜诇讗 讞爪讬 讚讘专 讻讙讜谉 讗' 讘讙讘讛 讜讗' 讘讻专讬住讛 讜诇讗 谞拽讟讜 诪砖诇 讗讞专 诪砖讜诐 讚拽专讗 讘讛讻讬 诪讬讬专讬 诇讗 讬拽讜诐 注"讗 讘讗讬砖 驻讬' 砖诇讗 讬拽讜诐 诇讛注讬讚 注诇 讗讬砖 砖讛讜讗 讗讬砖 砖诇讗 讬讗讜诪谉 诇讜诪专 砖讛讜讗 讙讚讜诇 讘讗讜驻谉 砖讬讜注讬诇 诇讻诇 注讜谉 讜诇讻诇 讞讟讗转 讝讛 诇讗 讬讜注讬诇 专拽 注"驻 砖谞讬诐 注讚讬诐 讬拽讜诐 讚讘专 讜诪砖讜"讛 诇诪讚讜 诪注谞讬讬谞讜 讚讘专 讜诇讗 讞爪讬 讚讘专 讗' 讘讙讘讛 讜讗' 讘讻专讬住讛 注"讻 讚讘专讬讜 讜讚驻讞"讞 讜讗诐 讻谉 诪诪讬诇讗 谞砖诪注 讚讛讗讘 诇讗 讬讗讜诪谉 诇注讜谉 讜讞讟讗转 讜诪讚讗讬爪讟专讬讱 拽专讗 诇讛讻讬 砖"诪 讘注诇诪讗 诪讛讬诪谉 讘讻讛"讙 讜讻讛专诪讘"诐 讜讚讜拽讗 诇讛注讬讚 注诇 讙讚诇讜转 讙讝讛"讻 讛讜讗 砖诇讗 讬讜注讬诇 注讚讜转讜 诇注讜谉 讜讞讟讗转. 讜讟注诪讗 谞"诇 诇砖讬讟转 讛住讜讘专讬诐 讚讗注"驻 讚讬砖 诇讜 砖注专讜转 注讚讬讬谉 爪专讬讱 注讚讜转 注诇 讛砖谞讬诐 讜讻谉 讘讛讬驻讜讱 讗诐 讻谉 注"讻 爪"诇 讘讝讛 砖讜诐 转讬' 讚诇讗 诪转讞讝讬 讻讞爪讬 讚讘专 讜讛诪注讬讬谉 砖诐 讘驻' 讞讝拽转 讘住讜讙讬讗 讚讞爪讬 讚讘专 讬诪爪讗 转讬' 讘拽诇 注"讝 讘讬谉 诇砖讬讟转 讛专讬"祝 讘讬谉 诇砖讬讟转 专砖讘"诐 注讬' 驻讬' 驻' 讞讝拽转 谞"讜 注"讘. 讜谞专讗讛 讚讻"讝 讘诪讬 砖诪讛讬诪谉 注诇 讘' 讛注讚讬讜转 讗诇讗 砖诇讗 专讗讛 专拽 讗' 诪讛诐 讗"讻 讻讬讜谉 砖专讗讛 讻诇 诪讛 砖讛讬讛 诇专讗讜转 讘讗讜转讛 砖注讛 讗讜 讻讬讜谉 讚注讚讜转讜 诪讜注讬诇 注讻"驻 诇砖讜诐 讚讘专 讘注讜诇诐 讛讜"诇 讚讘专 砖诇诐 讻讬讜谉 砖注讻"驻 专讗讜讬 谞诪讬 诇注讚讜转 砖谞讬转 诪砖讗"讻 讛讻讗 讛讗讘 诇讗 讛讗诪讬谞讜 转讜专讛 讗诇讗 诇讜诪专 讘谞讬 讝讛 讘谉 讻讱 讜讻讱 讜谞驻拽讗 诇谉 诪讬讻讬专 讗讜 诪讗转 讘转讬 谞转转讬 讗讘诇 诇讛注讬讚 注诇 讛砖注专讜转 诇讗 讛讬讛 谞讗诪谉 讗讬 爪专讬讻讬' 注讚讜转 诇讝讛 讛讬讻讗 讚诇讗 砖讬讬讱 讙讬诇讜讬 诪讬诇转讗 讜讻讛"讙 讗"讻 注讚讜转讜 注诇 讛砖谞讬诐 谞诪讬 讞爪讬 讚讘专 讛讜讗 讜诇讗 诪讛讬诪谉 讗诇讗 诇注讬专讜讻讬谉 讜讻讚讜诪讛 讚讘专讬诐 砖讗"爪 讚讬谉 注讚讜转 讗讘诇 诪讛 砖爪专讬讱 讚讬谉 注讚讜转 讻讙讜谉 诇诪讻讜转 讜注讜谞砖讬谉 讜讻讚讜诪讛 诇讗:

